text:
Muri politiki, ABANYARWANDA dukunze gushakira ibibazo n’ibisubizo byose ku banyepolitiki bari kw’isonga mu butegetsi bukuru bw’igihugu cyangwa ku banyamahanga b’abazungu.
-
BITERWA N’IKI ?
Ku ngoma zose, twakwunze kwumva abanyepolitiki batavuga rumwe n’ubutegetsi bagira bati: Umukuru w’igihugu kanaka n’abagize AKAZU ke bavuye ku butegetsi maze twe n’ishyaka ryacu tukabasimbura, impundu zavuga, igihugu kigatemba amata n’ubuki. Abashyigikiye uwo mukuru w’igihugu uri ku butegetsi nabo bati reka daaa, bati muribeshya ahubwo bagumyeho n’ishyaka ryabo, ari ryo ryacu, ni ho abanyarwanda twese twagira amahoro arambye, igihe cyose, maze tugahorana umunezero. Abari muri izo mpande zombi za politiki, mu ndirimbo zabo, izina ry’umukuru w’igihugu rikaba intero n’inyikirizo ! Amadisikuru n’ibiganiro byabo bigaherekezwa n’induru cyangwa amashyi n’impundu !
Hari rero n’abavuga ko ibibazo byacu tubiterwa n’abanyamahanga. Bati: « ibibazo dufite twabitewe n’abakoloni kuko badutanyije bakanaduteranya, ari nayo mpamvu nta somo rya demokarasi bakwiye kuduha kuko ibyo dukora ari bo ba mbere babidukoreye mu gihe cy’ubukoloni. » Bati Loni ikwiye kudutabara vuba na bwangu.
Mu gusubiza abo banyepoliliki, RUBANDA nayo ikagira iti: « kuki se nyine namwe mukora nk’ibyo abo bakoloni badukoreye kandi ari byo mubarega, ubwo mubarusha iki? Bo umuntu agerageje kubumva – ni ukugerageza ariko, kandi si ukubashyigikira – yavuga y’uko bari ba Kavamahanga, igihugu kikaba kitari icyabo, ariko mwebwe ni icyanyu. Kandi hari kera ga! Ariko se mwe byakwumvikana gute ko mukandamiza twebwe bene wanyu kandi tuvindimwe? Muri iki gihe tugezemo koko ! Mwarangiza mukaririmba ko ngo abanyarwanda twabonye ubwigenge. Ubwo bwigenge Rubanda dufite ni ubuhe? » Hari umunyafrika wagize ati « abakolo (les colons) baragiye none haje abakoloneli ! (les colonels). Ni uko impaka hagati y’abanyepolitiki na RUBANDA zikabura gica !
Kuri iyo ngingo nanone hari n’abandi banyarwanda bavuga ngo impamvu z’ibibazo byacu ni uko abategetsi badukandamiza baba barashyizweho n’abazungu mu nyungu zabo. Bakongeraho bati abo bazungu ni bo nyirabayazana b’ibibazo byacu kuko bakora intwaro bakaziduha tukicana.
RUBANDA nayo iti: none se abategetsi bacu ni robots zikoreshwa na télécomandes! Bati :kuki abo bazungu baticana iwabo kandi bafite izo ntwaro? Ntibagire intambara. Ibihugu byabo bifite amahoro na demokarasi ni uko byo nta ntwaro bigira! Kandi ndetse bifite iza rutura n’iza kirimbuzi! Baziduha se tutazibasabye? Nubwo basanzwe bakize se hari uwanga ijana mu rindi? » Ni uko abanyepolitiki bakabura ibisubizo bikwiye.
Muri izo mvugo zose rero, tukanga kwemera uruhare buri wese agira muri ibyo bibazo byacu no gushaka urwo twagombye kugira mu kubishakira ibisubizo. Tukavuga ko ibibazo byacu ari abandi babidutera gusa. Bikaba ari byo bitworohera. Gushakira ibibazo ku bandi gusa akenshi tubyigishwa n’abanyepolitiki badushakamo abayoboke, bagahunga amakosa yabo kugirango babone uko bagera ku butegetsi cyangwa babugumaho.
II. ARIKO SE BABITERWA N’IKI ?
Kuki tutibaza impamvu umuntu umwe agera aho yicisha imbaga y’abantu, imyaka igashira indi igataha, ngo tunibaze aho izo mbaraga azivana tube ari ho dushakira igisubizo? Aho si uko dutinya kwireba mu ndorerwamo, kugirango tutabona amakosa tuba twarakoze tumushyigikira? None se ibyo bikorwa bibi kandi byinshi, bikorewe ahantu hatandukanye, henshi kandi mu bihe bitandukanye, yabikora ate wenyine? Abo ategeka kubikora babyanze se, ubwo buhangange yabuvana he? Tubyibazeho. Ngo umanika agati wicaye wajya kukamanura ugahaguruka.
Icyo ubucamanza budakunze kubaza abo bategetsi iyo babugeze imbere, ni ikiba cyarabateye gukora ayo mahano. Hari umunyarwanda wagize ati: «nkuko muganga atavura indwara ataramenya ikiyitera, ni nako gukosora no kugorora umuntu bibanzirizwa no kumenya ikimutera gukosa no kugorama. » Uwo munyarwanda arabeshya se?
Muri uyu mushinga w’ubwiyunge nyakuri, kimwe n’uko nshyigikira ubutabera mpuzabantu kubera ko butuma abafitanye ibibazo bashaka uruhare rwabo, buri wese ku giti cye, kugirango babikemure; nanone nshyigikiye ko muli politiki mpuzabanyarwanda buri munyarwanda wese akwiye kwisuzuma, akabaza umutimanama we (examen de conscience), akareba uruhare yagize cyangwa afite mu bibazo bya politiki y’igihugu cyacu, kugirango atange umuganda we mu kubishakira umuti. Niho ubwo bwiyunge n’ubwigenge nyakuri butangirira. Sosiyete sivili ni yo ikwiriye kuyobora buriya butabera mpuzabantu n’iriya politiki mpuzabanyarwanda maze igakangurira Rubanda gutinyuka ikihagararaho.
Munyumve neza, ntabwo mvuze ko abanyarwanda twese dufite ibyaha bigomba kutujyana mu nkiko. Bibaye ari ibyo ntitwanabona n’abaducira imanza kuko abacamanza nabo baba bakeneye abazibacira! Ariko umuntu wese agira umujyanama we mu mutima we: UMUTIMANAMA (la conscience).
Dore ingero zimwe zijyanye n’ibyo maze kuvuga:
-
Imanza zo mu Rukiko rwa Arusha muri Tanzaniya zigitangira, nibajije ibibazo byinshi kubera ko uko nazikurikiranaga mu binyamakuru, numvaga abahoze ari abategetsi bashinjwaga batemera ibyaha bya génocide ntibanavuge n’abategetse kuyikora. Kutemera ibyaha uregwa birumvikana mu gihe uzi neza ko utabikoze, ariko nkibaza nti niba abo bari abategetsi bakuru batazi abategetse gukora génocide, ni bande babarusha kubamenya? Hari umunyarwanda nabibwiye, nawe ambwira ko yabitekereje nkanjye, maze numva ndaruhutse kuko nari maze kumenya ko atari jye jyenyine utekereza gutyo.
-
Dufate ko wabaye cyangwa uri muri rimwe mu mashyaka yigishije cyangwa yigisha amacakubiri muri iki gihe. Wavuga ko nta ruhare ufite mu bikorwa bibi by’iryo shyaka kandi warashyigikiye cyangwa ushyigikiye politiki mbi y’iryo shyaka? None se habuze abayishyigikira yabaho?
-
Umugani mu Kinyarwanda uvuga ko ngo: « Umwami ntiyica hica Rubanda » urimo ukuri gucagase.
- Ku ruhande rumwe, uwo mugani ushatse kuvuga ko kera abitaga Umwami NYAGASANI ari bo bicaga kuko ari bo bamutungiraga agatoki kubera ko Umwami atashoboraga kumenya abaturage b’igihugu cyose. Na nyuma y’ingoma z’Ubwami, uwo mugani wagumyeho. Bivuga ko umutegetsi mukuru adashobora kurenganya abaturage atazi, kuko adashobora kumenya ibibera hose mu gihugu, ntawe ubimubwiye. Agashobora no kuba yakwica inzirakarengane yabeshyewe n’umuturanyi ushaka guhakirizwa kugirango arebwe neza na shebuja.
Ibyo byagiye bibaho kenshi mu nkiko no mu butegetsi. Abantu bakazira amaherere, bakabeshyerwa kubera inzangano n’amashyari; bakarenganywa n’abitwaje ko bafite ibyo bahuriyeho n’abategetsi runaka (amasano, aho bakomoka, ubwoko, ubucuti, n’ibindi). Abadashoboye kwigerera i Bukuru ngo bivuganire bakahagwa, kandi ni bo benshi. Hari rero akarengane gakomoka kuri bamwe mu baturage ubwabo n’abategetsi bo mu nzego zo hasi n’iziciriritse, abategetsi bo hejuru batabizi cyangwa batabishyigikiye.
Umunsi umwe umuntu yambwiye iyi nkuru yahagazeho. Ngo: hari umutegetsi w’umusivili wigeze gukubitwa urushyi n’umusirikare ufite amapeti kubera ko bari mu kiganiro mu biro by’uwo mutegetsi ariko ntibashobore kwumvikana. Uwo musirikare ngo akaba yari yitwaje ko avuka hamwe na Perezida wa Repubulika kandi akaba yari afite umwanya ukomeye mw’ishyaka ry’umukuru w’igihugu. Ngo amaze gukubitwa urwo rushyi, uwo mutegetsi yahise ajya kureba Perezida kugirango asezere kuri uwo mwanya maze aramubwira ngo: « fata ibyawe ntabwo mbereye muri uyu mwanya no gukubitwa n’abasirikare bawe. » Umukuru w’igihugu ngo yahise atumiza igitaraganya uwo musirikare maze amukombora amapeti yose ahinduka mayibobo. Ni uko umutegetsi w’umusivili aguma mu mwanya we.
- Ariko ku rundi ruhande nanone, birazwi ko Rubanda yashoboraga kwica ku mabwiriza aturutse i Bukuru, ni ukuvuga i Bwami. Na nyuma yaho Ubwami buviriyeho, hariho abayobozi bakuru bashora abaturage mu bikorwa bihungabanya umutekano w’abandi. Ndemeza rero ko hari n’akarengane gaterwa na bamwe mu bategetsi bo hejuru, biturutse ku mabwiriza yabo. Ibyo birazwi. Rubanda rwo hasi rubura ubutwari bwo kuvuga ngo « OYA », kubera wa muco wo kwubaha abategetsi muri byose.
Nanone kandi, umutegetsi mukuru ubona ingabo ze zica ntazibuze cyangwa ngo azihane, nubwo yaba atazitumye, ni uko aba ashyigikiye ubwo bwicanyi. Nawe rero, nubwo aba atakoresheje akaboko ke muri ayo mahano, icyo cyaha cyiramufata byanze bikunze.
Ibi biragaragaza rero ko wa mugani uvuga ko ngo « Umwami atica hica Rubanda » urimo ukuri gucagase. Ntabwo ari ukuri nyakuri.
Ibi kandi birareba n’abakozi basanzwe bo mu nzego za Leta cyangwa zigenga. Hari abatagira ubutwari bwo kwanga gukora amahano bategetswe n’abategetsi bakuru. Kuki bategura? Reka ntange ingero 2 zo mu butabera, kuko ariho hari ipfundo ry’ibibazo by’akarengane k’abanyarwanda.
-
Tuzi ko abacamanza bagomba guca imanza bakurikije amategeko n’umutimanama wabo. Kuki bamwe muri bo bemera guca imanza zirenganya ababuranyi kubera ko babitegetswe n’abanyepolitiki? Ibi bibaho cyane mu manza za politiki. Umucamanza nk’uwo aba akora iki mu Rukiko mu by’ukuri? Iyo aciye urubanza nk’urwo iyo atashye araryama agasinzira? Kuki abacamanza nkabo batigaragambya kugirango berekane ko bashaka ko ubutabera bwabo bwigenga ?
-
Abavoka bo mu Rwanda bigeze guhagurikira rimwe barigaragambya, bahagarika akazi, kubera bagenzi babo b’abavoka bari bafunzwe barenganye. Kuki batigaragambya iyo abandi banyarwanda bafungirwa ubusa cyangwa barengana mu bundi buryo ?
-
UMUTI WABA UWUHE ?
Umuti w’ibyo bibazo rero turawusanga mu butumwa tugiye kwumva bw’umunyarwanda wo muri Société civile. Araduhamagarira kuvugira rimwe twese tuti : « OYA ! » Tumutege amatwi.
Nkuko mumaze kubyumva, dukeneye REVOLUSIYO nk’iyo uwo munyarwanda amaze kudusobanurira, ikozwe mu mahoro, kuko idahungabanya umutekano w’abandi. Iyo REVOLUSIYO ni yo Société civile ikwiye gushyigikira, ikayikangurira RUBANDA. La résistance pacifique !
Muti uwo muti ntituwumenyereye. Nanjye nti yego nyine: ibibazo bidasanzwe bicyemurwa n’umuti udasanzwe, utamenyerewe, kuko impinduka ikorwa n’ibitekerezo bishya !
MUSOMESHA Aloys
Umuyobozi n’Umuhuza w’Umushinga w’Ubwiyunge Nyakuri
Umushinga wigenga utabogamiye kuri politiki y’amashyaka n’ubutegetsi,
Uharanira Politiki Mpuzabanyarwanda n’Ubutabera Mpuzabantu.
-
Mushaka kumenya ibitekerezo bishya ku bwiyunge nyakuri, mukande hano (murebe inyandiko n’ibiganiro biri mu cyika cya mbere). Musome kandi namwe musomeshe n’abandi, munabumvishe ibyo biganiro !
-
Kureba vidéos no kwumva umuziki ku bwiyunge nyakuri, mukande hano.


c: text/html

text:
Aya mahugurwa yatangiye muri Gicuransi uyu mwaka, yasojwe kuri uyu wa 7 Nzeri 2018, akaba yaberaga mu kigo cy’amahugurwa cya Murambi mu Karere ka Muhanga.
Yatanzwe n’ikigo cy’Abanyamerika Gishinzwe Iterambere Mpuzamahanga (USAID), kibinyujije mu mushinga wacyo ugamije iterambere ry’ubuhinzi rishingiye ku bikorera (PSDAG).
Ni ku bufatanye n’Ikigo cy’Igihugu gishinzwe amahugurwa y’imicungire y’abantu n’ibintu (RMI).
Aya mahugurwa yibanze ku gukoresha neza itumanaho, kwamamaza ibyiza bafite, amasezerano, imishyikirano n’ibijyanye n’ibiganiro hagati y’abikorera b’abakorera Leta bigamije kuresha abashoramari mu buhinzi.
Umuyobozi Mukuru wa RMI, Gasamagera Wellars, yababwiye ko ubwo bumenyi batagomba kubupfusha ubusa.
Ati “Mushyire imbaraga mu byo muvanye hano, mubibyaze umusaruro. Ntabwo ari ukugenda ngo mubibike mu kabati kuko bigaragara ko hari icyo mwungutse. Mubikoreshe ndetse mutubere intumwa.”
USAID isanga kubaka ubumenyingiro n’ubumenyi bw’abakozi, mu kureshya ishoramari ry’abikorera, ari inkingi ya mwamba izafasha u Rwanda kugera ku ntego ya gahunda ya Kane yo kwihutisha iterambere mu buhinzi n’ubworozi (PSTA4).
Iyo gahunda igamije kugera no kuguma ku gipimo cy’ubwiyongere bw’umusaruro w’ubuhinzi cya 10% mu 2024.
Umuyobozi w’umushinga PSDAG, Melanie Bittle, yavuze ko “Intego nyamukuru y’uyu mushinga ari ukuzamura ishoramari ry’abikorera mu muhunzi mu gihugu.”
Yasobanuye ko wibandwa cyane kuzana ishoramari ry’imbere mu gihugu n’iry’abanyamahanga, ikaba impamvu ikomeye ituma n’amahugurwa agaruka ku kongerara abakozi ubumenyi bwo kuresha abashoramari.
Umwe mu bahuguwe Mwiseneza Emmanuel, ushinzwe ishoramari mu Karere ka Rubavu, yavuze ko aya mahugurwa aziye igihe kuko abafasha kuzamura ishoramari mu gihugu.
Ati “Uko iminsi yicuma mu ishoramari hari ikigenda gihinduka. Dufite ubuhinzi bukoresha gakondo ariko twifuza kubuvamo tukajya mu bukoresha ikoranabuhanga.”
Yakomeje asobanura ko amasomo azabafasha gusobanurira abashoramari byimbitse amahirwe agaragara mu buhinzi, ibyiza byo kuhashora imari bigatuma babyibonamo.
Aya mahugurwa yahawe abakozi bo muri Minagri, NAEB, RDB, PSF no mu Turere tw’imijyi itandatu yunganira uwa Kigali.
Umushinga PSDAG washowemo miliyoni zisaga 25$ mu gihe cy’imyaka itanu. Uzasozwa mu 2019, hanyuma RMI ikomeze guhugura abandi bakozi.

robotstxt: allowed

filter: keep


text:
Icyo gihe Abatutsi bose bari barahungiye mu rusengero barishwe, hakoreshejwe ingufu nyinshi z’abasirikare baturutse i Rwamagana na Kanombe Barabarasa abandi babatwika bakoresheje indege, abadahise bapfa Interahamwe zikabatema.
Ibitero byabishe byari biyobowe na ba Burugumesitiri wa Komini Gikoro, Paul Bisengimana n’uwa Komini Bicumbi, Juvenal Rugambarara, bafatanyije na Komanda Mukuru wa Jandarumeri ya Rwamagana ndetse na Lt Pascal Havugarurema wabaga ari ku isonga ry’abicanyi n’Interahamwe zaturutse muri Komini Gikoro na Bicumbi.
Nk’uko tubikesha CNLG, Ingabo za FPR Inkotanyi zageze i Ruhanga ku itariki ya 20 Mata 1994, zirokora abatutsi 25 gusa.
Icyo gihe kandi Interahamwe ziyobowe na Superefe Damien Biniga afatanyije n’abajandarume, bateye Abatutsi bari barokotse igitero cyo ku munsi wari wabanje mu Kiliziya ya Kibeho, bikingiranye mu kiliziya maze interahamwe zikohereza za gerenade mu madirishya ya kiliziya, izindi zinjiramo zitemagura abatutsi bari bikingiranyemo zirabica bose barashira.
Kuri iyi tariki kandi Interahamwe zakusanyije abatutsi bose bari bahungiye ahantu hatandukanye muri Kayanga, ubu ni mu Murenge wa Rutunga, bajya kubicira ku Kiyaga cya Muhazi.
Muri komini Maraba ni ho hambere hatangiye Jenoside mu yahoze ari Peregitura ya Butare. Abatutsi bari bahungiye ku biro bya Komini Maraba bishwe urwagashinyaguro hakoreshejwe ibikoresho bya gakondo n’ibitero by’Interahamwe zavaga hirya no hino nka za Gikongoro n’ahandi.
Ni wo munsi igitero simusiga cyagabwe kuri Kiliziya ya Nyamasheke kiyobowe na Sewabeza, Kabera wari Burigadiye wa Komini Kagano, Kamana Aloyizi wari Burugumestri, Abapolisi, Superefe Terebura, umukuru w’interahamwe witwaga Pima, uwitwa Hitimana Antoine, Anatole Runigamugabo wari umucuruzi, Kalisa Sylvère wari umushoferi kuri Komini, Murwanashyaka wari umwarimu, Emmanuel Ndayambaje wari Burugumesitiri wungirije, Kabera Elias wari ushinzwe ibarura [agent recenseur] n’interahamwe nyinshi.
Bishe abatutsi bari bahungiye mu Kiliziya ya Paruwasi Nyamasheke no mu nkengero zaho bagera 47,289. Barangije kwica, interahamwe yitwa Sibomana Athanase yazanye lisansi yo gutwika imirambo.
Kubera ko Nyamasheke yari muri Zone Turquoise, Abatutsi bakomeje kwicwa kugeza aho Inkotanyi zigeze i Cyangugu, ku wa 3 Nzeri 1994, zigahagarika Jenoside burundu.
Ibindi byabaye kuri iyi tariki
Hishwe Abatutsi b’ i Gitambi mu Kagari ka Cyingwa umudugudu wa Mpinga (Cyangugu)
Hishwe Abatutsi bo muri Nzahaha mu Kagari ka Butambamo bicirwa ahantu hatandukanye.
Hishwe Abatutsi b’ i Ninzi muri Kagano (Nyamasheke) bicirwa kuri Paruwasi Gatolika ya Nyamasheke.
Abatutsi biciwe ahitwa mu Kiziba, mu Murenge wa Rusiza, mu Karere ka Rulindo.
Abatutsi biciwe ahitwaga kuri CND ku Kacyiru mu Kagari ka Kamutwa, munsi ya Jandarumori, ubu ni mu Murenge wa Kacyiru.
Abatutsi biciwe ku ishuri ribanza rya Kinyinya, ubu ni mu Murenge wa Kinyinya.
Hishwe Abatutsi i Nyakabuye mu Kagari ka Kamanu mu Mudugudu wa Bikinga bicirwa ahitwa Nyakabwende (Cyangugu).


text:
Mu Murenge wa cyanzarwe mu Karere ka Rubavu bavuga ko batangiye kureka guhinga ibirayi, ahubwo bayobotse amasaka bitewe nuko ibirayi bibatera ibihombo.
Aba bahinzi babishingira ku kuba bagura imbuto y’ibirayi ku mafaranga 400, bajya kubigurisha byeze bakabigurisha ku mafaranga 80, bityo ngo bahisemo kwihingira amasaka nubwo ubuyobozi ngo bubibabuza.
Ubuyobozi bw’Akarere ka Musanze bwo buvuga ko abaturage baGomba guhinga ibihingwa biri muri gahunda bihaye, ko bagomba guhinga ibirayi kuko ibibazo byari birimo biri kugenda bikemurwa.
Aba bahinzi bavuga ko iyo bagerageje guhinga amasaka bababuza ariko ngo n’ubundi abayobozi bamara kugenda bagakomeza gutera bitewe nuko ngo nta nyungu babona mu mihingire y’ibirayi.
Nyamara ubuyobozi buvuga kandi ko iyo ibirayi bibaye bike ku isoko, bituma igiciro kizamuka cyane bityo bikagira ingaruka ku baryi.


text:
Nyuma yo kujya hanze kw’amashusho y’Umuvugizi w’Itorero Inkuru Nziza mu Rwanda, Pasiteri Ngaboyisonga Theoneste ari kwikinisha bikaza guteza impaka ndende n’umwuka mubi mu itorero,bikagera n’aho abakirisitu batangiye gucikamo ibice,Urwego rw’Igihugu rw’Imiyoborere RGB rwatangaje ko rugiye kwinjira mu kibazo cy’iri torero mu rwego rwo guhosha no gufasha iri torero gukemura ibibazo biririmo.
Ibi bije nyuma y’inkuru yatambutse ku kinyamakuru Ukwezi.com ku Cyumweru tariki 29 Ukwakira 2017, yavugaga iby’ubushyamirane n’umwuka mubi uri mu bayoboke n’abayobozi b’Itorero Inkuru Nziza mu Rwanda, bivugwa ko byakuruwe n’amashusho yagiye hanze ku muri Mutarama 2017, agaragaza umuvugizi w’iri torero ari kwikinisha, ibintu bamwe bavuga ko aribyo byateje impaka no kutumvikana muri iri torero.
Byakunze kuvugwa muri iri torero ko bamwe mu ba pasiteri bayoborana n’uyu Theoneste bagiye bamusaba ko yatanga ubusobanuro bw’aya mashusho y’urukozasoni ndetse agasaba imbabazi intama ayoboye (Abakirisitu bo muri iri torero) ku bw’icyasha yasize itorero. Gusa bamwe mu ba pasiteri bavuga ko uyu muyobozi yikomye cyane uwagiye azamura iki kibazo wese ndetse bamwe akabakura ku buyobozi abandi akabimurira kure y’imiryango yabo ahanini bapfuye kuba bamusabye ubusobanuro bw’iyo Video nk’uko bisobanurwa muri iyi nkuru
(KANDA HANO USOME IYI NKURU: Bombori bombori mu Itorero Inkuru Nziza, Umuvugizi waryo wagaragaye yikinisha ntiyorohewe)
Urwego rw’igihugu rw’Imiyoborere RGB ari narwo rufite mu nshingano amatorero n’amadini mu Rwanda rwavuze ko hagiye gusuzumwa neza inkomoko y’ibibazo biri muri iri torero ndetse byaba ngombwa hakitabazwa amategeko mu gihe inzira z’ibiganiro n’ubujyanama zizaba zidatanze umuti nk’uko byasobanuwe na Mutabazi Theodore, Umuyobozi wa RGB ushinzwe imitwe ya Politike itari iya Leta mu kiganiro yagiranye n’Ikinyamakuru Ukwezi.com.
Yagize ati “ Nk’uko amategeko abitegenya mu gihe havutse ukutumvikana ku ngingo runaka inzego zicarana n’akanama nkemurampaka bakabifatira umwanzuro, gusa iyo habayeho ukutumvikana, hari ibyemezo bishobora gufatwa biba ngombwa ko twe nka RGB tureba byimbitse aho icyo kibazo gishamikiye ibyemezo binyuze mubyo amategeko ateganya. Hari n’ubwo wasanga uwo mwuka mubi ushingiye ku bibazo birimo no kutumvikana ku mitungo cyangwa n’ibindi bishobora kuba bibyihishe inyuma ari nabyo tugiye gusuzuma kandi mbijeje ko vuba aha bizaba byabonewe umuti.”
Mutabazi Theodore yavuze ko iki kibazo bari basanzwe baracyumvishe ndetse banasabye ubuyobozi bw’iri torero kwikemurira ibibazo binyuze mu biganuiro hagati yabo. Yanaboneyeho gusaba ubuyobozzi bw’iri torero kudaha urwaho abakirisitu babo ngo bagirane amakimbirane biturutse mu itorero.
Yanavuze ko amatorero n’amadini agira uruhare runini mu kubaka umuryango nyarwanda ari nayo mpamvu Leta idakwiye kubatererana by’umwihariko mu gihe haba havutse ibibazo byo kutumvikana nk’ibi biri mu itorero Inkuru Nziza.
Mutabazi Theodore, Umuyobozi wa RGB ushinzwe imitwe ya Politike itari iya Leta


text:
BACUNGUZI, BACUNGUZIKAZI,
NSHUTI BAVANDIMWE,
BANYARWANDA, BANYARWANDAKAZI
Nimugire UBUTABERA n’AMAHORO nyabyo byo nkingi y’UBWIYUNGE n’AMAJYAMBERE nyakuri Abanyarwanda bakeneye. Tubifurije kandi UMWAKA MUSHYA MUHIRE WA 2017.
Uzatubere umwaka w’amahoro aturuka ku MANA NYIRUBUBASHA, yo soko y’ukuri.
Muri rusange ku itariki ya 01 Mutarama abantu bishimira ko bashoje umwaka bagatangira undi. Ni umwanya wo kuzirikana ibyabaye mu mwaka urangiye no gufata ingamba ku utangiye.
Mu rugaga FDLR, umwaka wa 2016 udusigiye iki? Uyu wa 2017 tuwutezeho iki?
Umwaka ushize wari simusiga ku rugaga FDLR n’impunzi rurengera. Habayeho guhangana n’ibitero bya buri gihe by’ingabo za Kongo (FARDC), iz’u Rwanda (RDF) n’indi mitwe yitwaje intwaro bafatanyije nka KYANDAIRA, NDC TCHECA, NDC RENOVE GUIDON, MAYI MAYI MAZEMBE, …
Habayeho kandi guhangana n’icyuka kibi cy’amacakubiri cyatutumbaga mu rugaga cyikingirije ikibazo cy’impunzi (ibarura, amakambi n’andi mareshya mugeni). Ni muri urwo rwego inama idasanzwe ya Komite Nyobozi ya FDLR yateranye mu mwanya wa Komite Nkuru ya FDLR (Comité de Résistance National) kuva ku wa 23 kugeza ku wa 26 Gicurasi 2016.
Mu byemezo yafashe harimo guhagarika by’agateganyo Col IRATEGEKA Wilson wari Visi Perezida wa kabiri wa FDLR kugira ngo hakorwe iperereza ku ruhare rwe muri icyo cyuka kibi cy’amacakubiri n’ibikorwa by’ubugambanyi mu rugaga. Bidateye kabiri, ntiyihishira, ku wa 31 Gicurasi 2016, amaze gusahura umutungo w’Urugaga FDLR no kugumura bamwe mu Bacunguzi barwo, IRATEGEKA Wilson atangaza ko yitandukanyije na FDLR ko ashinze CNRD- UBWIYUNGE.
Kuva ubwo, Urugaga ruhangana n’ingaruka z’iryo gumuka ariko cyane cyane n’ibitero bya CNRD ifatanyije n’ingabo za Kongo (FARDC), iza MONUSCO n’indi mitwe ikorana cyangwa ikoreshwa na FPR-Inkotanyi mu mugambi mubisha wo gusenya burundu FDLR, bica abayobizi bayo, bica cyangwa bacyura ku ngufu impunzi.
Mu rwego rwo kwiyubaka, inama idasanzwe ya Komite Nyobozi ya FDLR, yarateranye kuva ku wa 24 kugeza ku wa 30 Kanama 2016 ifata ingamba n’ibyemezo ku bigumuye birimo gukurikirana IRATEGEKA Wilson no kumwirukana mu rugaga. Iyo nama kandi yanagennye gahunda yo kuziba icyuho, kuvugurura zimwe mu nzego no gukomeza ibikorwa by’Urugaga.
BACUNGUZI, BACUNGUZIKAZI,
NSHUTI, BAVANDIMWE DUSANGIYE GUPFA NO GUKIRA,
Ngo ” KURAMA KW’INKOKO SI IMPUHWE Z’AGACA”!
Mu gukoresha iturufu y’amacakubiri ahereye mu bayoyozi bakuru b’Urugaga, umwanzi yizeraga ko noneho umugambi wo gutsiratsiza FDLR awugezeho, ntiyamenya ko “UMWANZI AGUCIRA AKOBO IMANA IKAGUCIRA AKANZU”.
Iyo MANA ikomeje kwerekana ko ariyo NYIRURUGAMBA ntiyahiriye uwo mugambi mubisha. Urugaga FDLR ruracyariho kandi rukomeje urugamba mpaka kugeza ku ntsinzi.
Igikuba cyaducitsemo muri 2016 kibere buri Mucunguzi n’Abanyarwanda bose baharanira impinduka nyayo mu Rwanda isomo rikomeye ryo kutongera kunyurwa manuma ngo bagushwe mu mitego y’umwanzi n’ubuhendabana nk’indonke y’amafaranga, amazu meza, amashuri, imyanya mu butegetsi,… ugatatira igihango utambamira urugamba rwo guca ingoyi mbi ya ” CYAMI NSHYA” ya FPR-Inkotanyi izonze Abanyarwanda.
Uyu mwaka wa 2017 ni uw’amahitamo ku banyarwanda bose:
Kwigobotora ingoma ngome y’agatsiko nkoramaraso ka FPR- Inkotanyi karangajwe imbere na Paul KAGAME witeguye kwambikwa ikamba ry’ubwami mu ngirwamatora yo muri KANAMA 2017 akoresheje uburiganya n’amayeri ngo aha ni ubushake bwa rubanda! Cyangwa se kwemera gukeza ubwo bwami no kuba ingaruzwa muheto ubuziraherezo.
Urugaga FDLR rwanze kandi ntiruzemera na rimwe ko u Rwanda rukomeza kugirwa ingarigari y’agatsiko ka FPR- Inkotanyi n’Abanyarwanda bakaba ingaruzwamuheto, abacakara, inkomamashyi n’abahakwa mu gihugu cyabo cyitwa ko kigenga.
Kubw’ibyo Abacunguzi bakomeze ubutwari ku rugamba, kuba maso no gushyira mu bikorwa ingamba na gahunda by’Urugaga. Abahuje n’Urugaga FDLR urugamba n’umugambi byo guharanira Demokarasi no kubohoza u Rwanda n’Abanyarwanda barasabwa:
– Kwiyumvisha neza intandaro n’imiterere by’ikibazo cy’u Rwanda n’Abanyarwanda;
– Kwiyumvisha neza impamvu icyo kibazo kidakemuka n’uruhare rwa buri wese;
– Kwiyumvisha neza ingaruka mbi zo gukomeza gutinda no kuzarira mu gukemura icyo kibazo;
– Kujya inama no guhuza imbaraga;
– Kwitanga no kwemera kugira icyo wigomwa ku nyungu z’urugamba;
– Kuzirikana buri gihe ko AKIMUHANA KAZA IMVURA IHISE, dore ko n’IMANA IGIRA AHO IMANIRA;
– N’ibindi.
BACUNGUZI, BACUNGUZIKAZI;
NSHUTI BAVANDIMWE;
BANYARWANDA, BANYARWANDAKAZI
Urugamba turiho ni urw’UKURI n’UMUCYO bihanganye n’ikinyoma gicura inkumbi kikoreka imbaga y’Abanyarwanda.
IMANA yo soko y’ukuri ntijya itererana abaguharanira. Turusheho kuyigororokera izatugeza ku ntsinzi.
Twongeye kubifuriza UMWAKA MUSHYA MUHIRE WA 2017, uzatubere umwaka w’amahoro, umwaka w’ibikorwa bitanga icyizere ku banyarwanda.
HARAKABAHO U RWANDA N’ABANYARWANDA;
HARAKABAHO URUGAGA FDLR;
HARAKABAHO ABACUNGUZI N’INSHUTI ZA FDLR.
IMANA ibahe umugisha.
Bikozwe kuwa 20 Ukuboza 2016.
(Sé)
Gen Maj BYIRINGIRO Victor
Président ai des FDLR


text:
Abaturage bo mu murenge wa Nyamiyaga bahawe akazi ko gukora amaterasi y’indinganire n’akarere ka Gicumbi, bamaze imyaka isaga 8 batarishyurwa igice cy’insimbura mubyizi basigariwemo.
Akarere ka gicumbi gashinjwa kwambura abo kakoresheje ariko kagaragaza imirimo yo kubaka inyubako nshya kazimukiramo vuba aha,nk’umushinga kashyize imbere uryamira aba baturage.
Amafaranga abaturage bataka kwamburwa, bayakoreye mu myaka isaga 8 ishize. Aba basobanura ko habayeho kubafata ku maso babaha udufaranga(...)
Abaturage bo mu murenge wa Nyamiyaga bahawe akazi ko gukora amaterasi y’indinganire n’akarere ka Gicumbi, bamaze imyaka isaga 8 batarishyurwa igice cy’insimbura mubyizi basigariwemo.
Akarere ka gicumbi gashinjwa kwambura abo kakoresheje ariko kagaragaza imirimo yo kubaka inyubako nshya kazimukiramo vuba aha,nk’umushinga kashyize imbere uryamira aba baturage.
Amafaranga abaturage bataka kwamburwa, bayakoreye mu myaka isaga 8 ishize. Aba basobanura ko habayeho kubafata ku maso babaha udufaranga tw’iminsi mike. Ariko ngo igice kinini n’icyo batishyuye. Ntibemera ko abakagombye kubishyura bagize imbogamizi zakwisobanura, ahubwo ngo n’ukubarangarana kuko igihe gishize ari kinini.
Umwe yagize ati“Turabaza buri munsi buri munsi.Umuyobozi ugiye kugusubiza aragusubiza ngo tubirimo.”
Undi nawe ati”Turababaye kuko baratubeshye baduha n’igihe cya bugufi ntibayaduha. Twari twiteguye tujya no mu madeni none twarahebye”.
Bakomeza bavuga ko bararaga n’amajoro bajya kwishyuza ariko biba iby’ubusa ndetse ngo rimwe na rimwe bakababeshya ngo barabahemba igice ngo ayandi bazayazana nabyo bikananirana.
Uku gutinda kwishyurwa ngo byabagizeho ingaruka batari biteze ku ikubitiro, kuko kwita ku myigire y’abana babo byadindiye ndetse bikurikirwa no kubura imbuto yo guhinga kuko bari buyigure mu mafaranga bakoreye.
Umuyobozi w’akarere ka Gicumbi Felix Ndayambaye ntarenza ingohe iki kibazo kuko ashimangira ko bakoresheje aba baturage kandi ko hari ikiguzi mu mafaranga bakibabereyemo.
Icyakora ngo imirimo yo kubaka akarere kahise kajyamo, yatumye gahunda zimwe na zimwe zo kwishyura zibangamirwa kubera akajagari kabaye mu mpampuro zabafasha kurangiza ibi bazo nk’ibi .
Ndayambaye yagize ati“Abo muri finance batugaragarije ko, kubera kwimura ibiro hari ibintu byagiye bibikwa ahantu,none bakaba bategereje ko inyubako zuzura noneho ibintu bigasubira mu myanya yabyo bakazishakisha(impapuro zo guhemberwaho)”.
Yungamo ati“Ni niyo mbogamizi yabonetsemo kugira ngo abantu bahuze iby’abaturage bavuga n’imibira iri ku mpapuro za mbere bahembeweho(invoices) noneho babashe kuvuga ngo iki cyarishyuwe n’iki cyarishyuwe” .
Kuba iki kibazo cy’aba baturage kimaze imyaka umunani kitarakemuka kandi ubuyobozi bubizi ,Ni ibishyira igitutu k’ubuyobozi bushya buriho kuko abakunze kumva iki kibazo bavuga ko ubuyobozi bw’akarere bwabigizemo intege nke.
Abaturage bataka kwamburwa bashimangira ko mu gihe Ubuyobozi bw’akarere butakemura iki kibazo vuba, byaba biteye impungenge cyane ko aribwo bufite mu nshingano kubarenganura mu gihe bahuye n’akarengane mu buzima bwabo bwaburi munsi.
Honore Muhabura.rw


text:
Isimbi Fabienne witabye Imana azize uburwayi bw’umutwe yatewe na Jenoside yakorewe Abatutsi, yasezeweho bwa nyuma kuri iki Cyumweru, tariki ya 2 Nzeri 2018.
Inkuru y’urupfu rwa Isimbi yamenyekanye ku wa 30 Kanama 2018. Yasanzwe aho yabaga mu nzu yashizemo umwuka.
Abantu benshi biganjemo ab’urungano rwe bagaragaje babinyujije ku mbuga nkoranyambaga ko babuze inshuti magara, umukobwa warangwaga n’urugwiro kuri bose.
Umuhango wo kumusezeraho watangiriye mu rugo kwa nyirarume Kibagabaga mbere yo gushyingurwa mu Irimbi rya Rusororo. Witabiriwe n’abantu benshi barimo abo biganye kuva mu mashuri abanza, inshuti ze n’abavandimwe.
Isimbi yabuze ababyeyi be muri Jenoside yakorewe Abatutsi mu 1994. Nyina yishwe amuhetse ndetse araswa amasasu abiri, byanamuviriyemo ubumuga.
Kuva mu 2016, yatangiye kugira uburwayi bw’umutwe bitewe n’ihungabana yasigiwe no kubura ababyeyi be muri Jenoside. Isimbi wari ufite imyaka 25 yavurijwe mu Bitaro bitandukanye birimo Faisal, Kanombe n’i Ndera birananirana.
Nina bamenyanye mu 2013 banabanaga mu nzu kuva muri Kamena 2017, yagize ati “Yararyamye ashiramo umwuka. Njye sinari naraye mu rugo. Twari twaraye tuvugana, baza kumpamagara kuko telefoni ye itariho. Nagiyeyo twica urugi, naramworosoye nsanga uko yasinziriye yifashe niko akimeze. Nta ruguma yari afite.”
Mu kwihangana n’umubabaro bya Isimbi byasigiye benshi isomo rikomeye ku bagize inkovu za Jenoside yakorewe Abatutsi.
Nina ati “Kubera ikibazo cy’umutwe wamufataga buri kwezi yakunze guhagarika amasomo ye. Yagiraga ibitekerezo byinshi, agata ubwenge ku buryo atanamenyaga ibyabaye. Bamujyanye kumuvuza i Ndera tugira ngo ni igicuri ariko batubwira ko ari umutwe.”
REBA UKO UMUHANGO WO KUMUSHYINGURA WAGENZE:
REBA AMASHUSHO:


text:
Iri tegeko ni irya kabiri ryo mu gihe cy’ubukoloni urukiko rw’ikirenga rukuyeho mu kwezi kumwe, nyuma y’irindi ryakumiraga ishyingirwa hagati y’abahuje igitsina.
Urukiko rw’Ikirenga mu Buhinde rwakuyeho itegeko ryahanaga umuntu ufashwe yaciye inyuma uwo bashakanye, ryanengwaga kuba rituma abagore bafatwa nk’umutungo w’abagabo.
Itegeko ryari rimaze imyaka 158 rikurikizwa, ryahanaga umugabo wese ufashwe aryamanye n’umugore washyingiwe igihe cyose atabiherewe uburenganzira.
Ubwo yasomaga umwanzuro ukuraho iri tegeko, Perezida w’Urukiko rw’Ikirenga, Dipak Misra, yavuze ko nubwo guca inyuma uwo mwashakanye bishobora gutuma mutandukana, bitazajya bihanwa nk’icyaha.
BBC dukesha iyi nkuru ivuga ko ubusabe bwo gukuraho itegeko bwatangijwe na Joseph Shine, Umuhinde utuye mu Butaliyani, aho mu nyandiko ya paji 45 yagaragaje uburyo ribangamira abagabo, mu gihe abagore bafatwa nk’ibikoresho.
Nubwo nta mibare igaragaza ababa barafunzwe kubera iki cyaha, umunyamategeko Kaleeswaram Raj, yavuze ko hari abagabo wasangaga bashinja abagore babo iki cyaha mu gihe bagiye gutandukana, bakabasiga icyasha kandi barengana.
Uyu mwanzuro ko hari bamwe batawushyigikiye barimo n’abo muri guverinoma bavuga ko bigiye gutuma abantu barushaho guca inyuma abo bashakanye.
Ibihugu byinshi ku Isi nubwo bidashyigikira guca inyuma umufasha wawe, byagiye bikuraho amategeko arebana no guhana ababikoze.


text:
Menya icyatuma uba mu mubare w’abazabona ubugingo
Abantu benshi bavugako Imana yonyine ari yo izi uzarokoka.Ushobora kumva ari ukuri ubitekerejeho ariko bibiliya idusobanurira icyo dukeneye kugirango tuzabe mu mubare w’abazarokoka bakabona ubugingo buhoraho.
Reka turebere hamwe ibintu bike twese dukeneye kumenya no gusuzuma kugira ngo twemeze neza ko niba mu by’ukuri twizeye kuzarokoka.Yesu we ubwe yavuzeko uvuka ubwa kabiri ,aba yabyawe n’Umwuka kandi ko ari ibimenyetso byerekana umugenzi ugana ijuru.
“Umuyaga uhuha aho ushaka, ukumva guhuha kwawo ariko ntumenya aho uva cyangwa aho ujya. Ni ko uwabyawe n’Umwuka wese amera.”(Yohana3:8)
Bimwe mu bizagufasha kumenya kubona ubugingo:
kwizera Kristo
Ikintu cya mbere gitera ibyishimo ni ukumva ko umuntu azarokoka.Mu by’ukuri, umuntu uzarokorwa ni ugira ukwizera muri Kristo kandi agasangira uko kwizera na bagenzi be.
Ubutumwa bwiza bwa Yohana ibice 4 haduha inkuru y’Umusamariya wahuye na Mesiya imbona nkubone akamubwira ibyo mu mudugudu w’iwabo, na we akabibwira abantu bo muri uwo mujyi bikabatera kumwizera.
“Maze babwira uwo mugore bati “Noneho si amagambo yawe yonyine aduteye kwizera, kuko natwe twiyumviye tukamenya ko uyu ari we Mukiza w’abari mu isi koko.”(Yohana4:42)
Kuba umukristo bisaba kwizera Yesu, ukizera n’amaraso ye yameneye ku musaraba maze ugasa na we muri byose.
Kwihana, ukareka gukora ibyaha
Umuntu wese wamenye ko gucungurwa kuboneka muri Kristo, amenya ko kwihana ibyaha ari iby’ingenzi.Ntidushobora kuzarokoka mugihe tutihannye ibyaha byacu. Ibyaha Kristo yikoreye ku mubiri we igihe yababazwaga ndetse akanicwa.
Urugero ni urw’umwe mu bagome wagize amahirwe adasanzwe yo kwihanira ibyaha bye imbere ya Yesu, akakira imbabazi zivuye kuri we.
“Umwe muri abo bagome babambwe aramutuka ati “Si wowe Kristo? Ngaho ikize natwe udukize.” Ariko uwa kabiri amusubiza amucyaha ati “No kūbaha Imana ntuyubaha, uri mu rubanza rumwe n’urwe?
Twebweho duhowe ukuri, tukaba twituwe ibihwanye n’ibyo twakoze, ariko uyu nta kibi yakoze.” Nuko abwira Yesu ati “Mwami, uzanyibuke ubwo uzazira mu bwami bwawe.” Aramusubiza ati “Ndakubwira ukuri, yuko uyu munsi turi bubane muri Paradiso.”(Luka 23:39-43)
Uku kwihana k’uyu mugome, gushobora kuba kutaramenywe n’abantu bose ariko Imana yamenye ko yihannye. Yatuye ko ari umunyabyaha ukwiye ibihano ariko Yesu ugira imbabazi ntiyigeze amucira urubanza rwo gupfa.Kwihana kwe kwagaragaye nk’ukuzuye ubwo yavugaga Kristo ko ari Imana ,ko afite ubwami aho ashobora kumujyana.
Igisambo cyakoze ibikwiye aribyo kwemera ibyaha bye,kubyihana , gisaba Imana imbabazi gikurikira Yesu nk’Umwami.
Kubaho ubuzima bushya
Nyuma ya byose ,Ikimenyetso cyigaragaza umuntu uzabona ubugingo, ahinduka icyaremwe gishya akabaho ubuzima bushya muri Kristo .
“Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya.”(2Abakorinto5:17)
Ubu buzima bushya bugaragazwa no gukunda Imana no kureka ibikorwa bibi wakoraga: “Kuko igihe cyashize cyari gihagije gukora ibyo abapagani bakunda gukora, no kugira ingeso z’isoni nke, n’izo kurarikira no kunywa inzoga nyinshi, no kugira ibiganiro bibi no gusinda, n’imigenzo izira cyane y’abasenga ibishushanyo.”(1Petero4:3)
Ubu buzima bushya burangwa kandi no kwiyunga kw’Imana n’abantu bayo ikabona bava mu bibi bakayihindukirira kandi muri Kristo yatubabariye ibicumuro byacu.
“Ariko ibyo byose bituruka ku Mana yiyunze natwe ku bwa Kristo, ikaduha umurimo wo kuyunga n’abandi, kuko muri Kristo ari mo Imana yiyungiye n’abari mu isi ntiyaba ikibabaraho ibicumuro byabo, kandi noneho yatubikije ijambo ry’umwuzuro.”(2Abakorinto5:18-19)
Muri uru rugendo rugana mu ijuru, ubwami bw’Imana buratwaranirwa, bisaba kureka byose bishobora kukubuza kuzabona ubugingo kandi ukabaho ubuzima bushya ,ugaharanira gusa na Yesu mu buzima bwa buri munsi. Nkuko tuziko kubona ikintu cyose cy’agaciro bigora urugero: Zahabu, Diyama, Safira,koruta… iya mabuye ntiwagenda uyabona utacukuye ujye hasi cyane ufate igihe cyo koza umucanga hanyuma uwuyungurure ni nako bimeze kubona ijuru ntiwaribona gusa utagize ibyo wigomwa.


text:
Ashimwe Fiona Doreen umwe mu biyamamarizaga kwegukana ikamba rya Miss Rwanda yatangiriye ibikorwa bye mu ishuri rya SOS Kinyinya. Yabwiye Inyarwanda ko impamvu yahisemo iri shuri ari uko ari ishuri ry’imyuga bityo abakobwa bigamo bakaba baratinyutse bakaba bagomba guterwa ishema no guhitamo neza.
Muri uru rugendo uyu mukobwa wahatanaga muri Miss Rwanda yari aherekejwe n’umukozi wo mu nteko y’ururimi n’umuco (RALC), SFH, n’ubuyobozi bw’inzego z’ibanze, aba bose bakaba bahurizaga ku guha impanuro abana b’abakobw biga muri iki kigo cyane ko yari yarahigiye kuganiriza abana b’abakobwa gusa akabategurira kuzavamo ba Nyampinga babereye u Rwanda.
Uyu mukobwa aganiriza aba bakobwa yabakanguriye kugira indangagaciro z’umunyarwandakazi, bakirinda gusamara no kurarikira ibyabashora mu bishuko byatuma ubuzima bwabo bwangirika nyamara bakiri bato. Uyu yitanzeho urugero nk’umukobwa warangije kwiga kaminuza avuga ko byamusabye kumenya icyo ashaka ndetse n’uburyo abishakamo yirinda ibishuko kuko yumvaga ko imbere he ari heza.
Nk'abali babereye u Rwanda bakaba bakoze igikorwa cyo guteza imbere igihugu bahitamo gutera ibiti muri iki kigo cya SOS Kinyinya mu rwego rwo kubungabunga ibidukikije. Aha bakaba bahateye ibiti bisaga ijana.
Akinjira mu kigo yatangiye kwigisha abanyeshuri bari bitabiriye ibi biganiroNyuma yo kuganiriza abanyeshuri yicaye atega amatwi ibibazo byaboNabo bamuhataga ibibazoMiss Ashimwe Doreen asubiza abanyeshuriAbanyeshuri basubijwe bishimira ibisubizo bahaweBafatanye agafoto k'urwibutsoBateye ibitiBateye ibiti by'ubwoko bwose
AMAFOTO: IRADUKUNDA Dieudonne -Inyarwanda Ltd


text:
Mukankusi Justine wabaye indashyikirwa yahawe inka y'ishimwe
Mu mirenge yose y’Akarere ka Burera umunsi mpuzamahanga wa mwarimu wiziihijwe uko bikwiye ;ariko by’umwihariko wizihirijwe mu Murenge wa Nemba kuko ariho hagaragaye umwarimu wagizwe indashyikirwa mu Karere ka Burera madamu MUKANKUSI Justine wigisha ku kigo cya Nemba ya mbere ,akaba yaragombaga gushimirwa by’intangarugero. Uwo mwarimu wagaragaye kenshi k’urutonde rw’indashyikirwa mu marushanwa anyuranye haba ku rwego rw’umurenge n’Akarere akaba ariwe watoranijwe na REB.Umuyobozi w’Akarere ka Burera madamu UWAMBAJEMARIYA Florence niwe wa wamushyikirije ibihembo imbere ya bagenzibe.Ibyo bihembo byarimo inka y’imbyeyi n’ibikoresho binyuranye azifashisha mu kazi birimo iby’ikoranabuhanga n’itumanaho.Hahembwe kandi abarimu 7 babaye indashyikirwa kubigo byabo.
Mu karere ka Burera habarurwa ibigo by’amashuli abanza 105 birimo abarimu 2259 hatabariwemo abo mubigo by’inshuke bagera kuri 242 .
Uretse abarimu n’Abanyeshuli bari bitabiriye uwo munsi ari benshi n’abaturage bari baje kw’ifatanya n’abo barezi kumunsi wabo kugira ngo babereke ko babashyigikiye.
Abarimu babaye indashyikirwa kubigo byabo nabo barashimiwe
Uwo mwarimu wabaye indashyikirwa ,mw’ijambo yagejeje kubitabiriye umunsi mukuru wa Mwarimu; yagarutse ku nshingano za mwarimu;inshingano z’ababyeyi;inshingano z’abanyeshuri ;n’inshingano z’ikigo cy’Igihugu gishinzwe uburezi ;aboneraho gusaba buri rwego kubahiriza izo nshingano kugira ngo ireme ry’uburezi rishobore kugerwaho.
Yavuza ko ihindagurika ry’iteeganya nyigisho rya buri gihe riri mu byambere bituma umunyeshuri asubirinyuma.Imyumvire mike ya bamwe mu babyeyi babona abana babo barangije amashuli ntibabone akazi bacika intege bakavuga ko kwiga muri iki gihe ntakamaro; bigatuma badakomeza gushyira igitsure kubana bata ishuri .
Amikoro make ya mwarimu atuma hari abacika intege bakajya gushakishiriza ahandi ubuzima basigaye bita gushugurika .Avuga ko kugira ngo umwarimu ashobore gukora akazike neza ndetse aba indashyikirwa bimusaba kwakira umushahara muke agenerwa bityo ntatezuke kunshingano ze .
Ikindi kibazo cyagarutsweho n’icy’abarimu bafite impamyabushobozi badahemberwa bakaba basaba ko nabo bazihemberwa kimwe nabagenzi babo bakorana bazihemberwa .
Umuyobozi w’Akarere yabwiye abarimu ko ibibazo byabo bizwi kandi ko Leta ihangayikishijwe no kubibonera ibisubizo kouko ihora yifuza ko barushaho kugira imibereho myiza.
Imbogamizi kw’ireme ry’ubrezi nazo zizakomeza gushakirwa ibisubizo ;birimo kubaka ibyumba by’amashuri no kongera intebe mu rwego rwo kugabanya ubucucike .Kwiga uko abana bose bafata ifunguro rya saa sita kubigo byabo kuko kugeza ubu hari abadashobora kurifata kubera amikoro make y’ababyeyi.
SIMBANKABO Thomas/PRO


text:
Video zo Guswera Zitandukanye
Video zo Kunyaza Umukobwa
Video zo Guswera Zigezweho
Kirazira ko umugore aryama yubitse inda ngo ni ukubika ingobyi bikungurira abana.
Kirazira ko umugabo aryama yubitse inda ngo ni ukubika urubyaro.
Kirazira ko umugore aryama yipfumbase kabone n’iyo umugabo adahari ngo ni ugukenya umugabo.
Kirazira ko umugore aryama ku murere ngo na byo bikenya umugabo.
kirazira ko umugabo bamuhera amata mu gikari ngo ni ukumuhunika ahinduka ikijibwe.
kirazira ko umugore asambanira ku buriri bw’umugabo ngo ni ukumukungurira.
Kirazira ko umugore n’umugabo barara bateranye ibibuno ngo umwe aba akungurira undi.


text:
Inama idasanzwe y’abaminisitiri yateraniye muri Village Urugwiro yabaye kuwa 5 Ukuboza 2017, yagejejweho aho imyiteguro y’Inama y’Igihugu y’Umushyikirano igeze.
Minisitiri muri Primature ushinzwe Imirimo y’Inama y’Abaminisitiri, Kayisire Marie Solange, yabwiye abanyamakuru ko insanganyamatsiko zizaganirwaho zizibanda cyane kuri gahunda y’igihugu igamije impinduka, iterambere ry’ubukungu no kwihaza kw’igihugu no kureba ku rubyiruko nk’imbaraga z’igihugu muri izo gahunda.
Yakomeje agira ati “Hateganyijwe ko hazaza abatumirwa barenga 2000 baturutse mu bayobozi mu nzego z’igihugu, abaturage, abayobozi b’inzego z’ibanze ndetse n’abahagarariye abaturage. Harimo abo muri za ambasade [z’u Rwanda] mu bindi bihugu, abatumirwa batandukanye baturutse mu mahanga ndetse n’Abanyarwanda baba mu mahanga.”
“Ikindi ni uko nk’uko bimaze kumenyerwa tuzaba dufite aho abantu bazakurikiranira iyo nama: Hari urubyiruko ruzaba ruteraniye muri Petit Stade, hanyuma hari Site za Nyamasheke, Gatsibo, Musanze na Huye dukurikije intara, tukaba twizera ko uko turimo tubitegura bizagenda neza.”
Hagiye kumurikwa uko imyanzuro y’ubushize yashyizwe mu bikorwa
Inama y’Igihugu y’Umushyikirano iheruka yabaye mu Ukuboza umwaka ushize yari ifite insanganyamatsiko igira iti “Dufatanyije, Twubake u Rwanda Twifuza".
Nyuma yo kungurana ibitekerezo hafashwe imyanzuro 12, Minisitiri Kayisire akaba yavuze ko mu minsi mike bazagaragaza uko yashyizwe mu bikorwa, aho byagenze neza n’imbogamizi zabayemo.
Yakomeje agira ati “Imyanzuro y’umushyikirano ku nshuro ya 14, ibyemejwe byarakozwe, ubu raporo iri kwegeranywa tuzagira umwanya tubibamenyeshe, ariko icyo nababwira ni uko ibimaze kugerwaho biri mu murongo mwiza.”
Umwanzuro wa mbere wari “Kugena igihe ntarengwa u Rwanda ruzagera ku rwego rwo kwihaza mu ngengo y’imari, dushingiye ku cyerekezo 2050, twongera umurego mu gukora cyane, kubazwa ibyo dukora no kunoza imikoranire hagati y’inzego zose.”
Harimo gukomeza kubaka ubudasa bw’u Rwanda bushingiye ku miyoborere myiza Abanyarwanda bagakomeza kwihitiramo no gushyigikira ubuyobozi bubabereye kandi bufite icyerekezo, gukomeza umuco wo kwishakamo ibisubizo, kuwumenyekanisha no kuwuhererekanya mu badukomokaho.
Harimo gushimangira ubufatanye hagati y’Inzego za Leta, ababyeyi, abarezi, abikorera, sosiyete sivile n’imiryango ishingiye ku madini mu kurushaho kubaka Umuryango nyarwanda.
Harimoo kandi gushyira imbaraga mu kongerera agaciro ibikorerwa mu Rwanda no kubishakira amasoko mu Rwanda no mu mahanga; kunoza imitangire ya serivisi mu nzego za Leta; gushyiraho no gushyigikira gahunda y’Urunana rw’Urungano mu Turere twose tw’Igihugu no kugeza gahunda y’Itorero ry’Igihugu mu byiciro byose by’Abanyarwanda.
Muri iyo nama hanemejwe gutegura neza imishinga minini yo kuhira imyaka cyane cyane mu Turere twa Nyagatare, Gatsibo, Kayonza na Kirehe; Gushaka uburyo bwo kwegereza ibiro by’itora Abanyarwanda batuye mu mahanga; gukomeza gusigasira no kurinda ubumwe bw’Abanyarwanda turwanya ingengabitekerezo no gukomeza gushyira imbaraga mu guhangana n’ibikorwa bibera mu muhanga bigamije gupfobya no guhakana Jenoside yakorewe Abatutsi.
Indi myanzuro ni ugukora ubushakashatsi bugamije kumenya mu buryo bwimbitse ikibazo cy’ihungabana mu bacitse ku icumu rya Jenoside kugira ngo gifatirwe ingamba zihamye no gushakira umuti ukwiye inzitizi zibangamira irangizwa ry’imanza zisigaye zaciwe n’inkiko Gacaca ku mitungo yangijwe mu gihe cya Jenoside yakorewe Abatutsi.
Inama y’igihugu y’Umushyikirano iteganywa mu ngingo ya 140 y’Itegeko Nshinga rya Repubulika y’u Rwanda ryo mu 2003 ryavuguruwe mu 2015, igahuza Perezida wa Repubulika n’abahagarariye abaturage.
Iterana nibura rimwe mu mwaka igasuzuma uko ubuzima bw’igihugu n’ubumwe bw’Abanyarwanda buhagaze, igatumizwa kandi ikayoborwa na Perezida wa Repubulika ari nawe ugena abayitabira.


text:
Mbere yo gushyingiranwa n’ umukunzi wawe uzamubaze ibi bibazo uzamenya ubumuntu bwe bigufashe kumumenya byimbitse.
Ibibazo 10 wabaza umukunzi wabaza umukunzi wawe mbere y’ uko mushyingiranwa
1. Unkundira iki? Iki kibazo abakundana bakibazanya bagitangira gukundana ariko nibyiza ko wongera ukabibaza umukunzi wawe mbere y’ uko ufata icyemezo cyo gushyingiranwa nawe kuko bituma yifungura ukamenya icyo akwitezeho n’ umugambi agufiteho.
2. Ni izihe ntego ufite witeguye ute kuzijyanisha n’ urukundo rwacu
Iki kibazo kigufasha kumenya niba umukunzi wawe atazegeraho akicuza ko mwarabanye ukamenya niba urukundo rwanyu cyangwa gushyingiranwa kwanyu atabibona nk’ umuzigo uzamubuza kugera ku ndoto ze.
3.Ubanye ute n’ umuryango wawe kuba umuntu udashoboye kubanira neza abo mu muryango we byakwereka ko adashobora kuba umugabo/umugore mwiza.
4.Kuki wumva iminsi y’ ubuzima bwawe twayimarana Iki kibazo nacyo gituma umukunzi wawe ahishyura byimbitse uko akubona n’ agaciro abona ufite mu buzima bwe.
6. Uzareka urukundo rukomeze rukure umuntu wumva agaciro ko gukomeza urukundo anakora uko ashoboye ngo rukomeze rukure.
7. Washobora kwihanganira kubana n’ abantu babi umuntu udashobora kwihanganira kubana n’ abantu babi ntabwo ashobora urugo.
8. Hari ubumenyi ufite ku bubyeyi Iyo umuntu afite ubumenyi ku mibereho y’ ababyeyi byerekana ko mu buzima atewe ishema no kuba umubyeyi ndetse ko yiteguye kubyara no kurera.
9. Uzakomeza gukuza umubano wanjye nawe Umuntu ukomeza gushyimishwa n’ ibindi bitadukanye n’ inyungu z’ urugo ageraho agasenya, umukunzi wawe iyo agusubije ukumva icyo ashyize kitari inyungu z’ urugo rwanyu byaba byiza muretse gufata umwanzuro wo gushyingiranwa.
10. Niba ubuzima bwanjye bubaye bugufi uzakomeza kunyibuka? Iyo muganira akaguhishyurira ko azahora yibuka umubano wanyu ni ikimenyetso cy’ uko aha agaciro urukundo rwanyu ndetse yifuza mwazabana igihe kinini.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Yabivuze kuri uyu wa Gatandatu mu isomo yahaye Abanyeshuri 38 ba mbere barangije amasomo muri Kaminuza yigenga ya African Leadership University, ryibanze ku iterambere ry’u Rwanda, ryabanjirije umuhango wo kubashyikiriza impamyabumenyi muri Kigali Convention Centre, kuri uyu wa 7 Nyakanga 2018.
Perezida Kagame yitanzeho urugero, avuga ko ahora ahangayikishijwe no kuba yabura igisubizo igihe cyose yabazwa ibitagenda neza, asobanura ko politiki ishingiye ku kubaza buri wese ibyo ashinzwe igamije gusohoza inshingano igihugu cyihaye no gushakira ibisubizo ibibazo gifite.
Yakomeje agira ati “Muri Guverinoma, ni ngombwa guhora twibaza impamvu itumye tubaho. Hari intego tuba twihaye nk’igihugu. Ibyo umuntu akora byose bigomba kuba bigamije igiteza imbere abaturarwanda. Iyo ushyize imbere inyungu zawe bwite, uba wabyishe.”
Yashimangiye ko nka nka Leta, ari ngombwa kwiha intego ukamenya ko hari ibintu ibi n’ibi ugomba kugeraho, kandi ukazirikana ko iyo utabigezeho bikudindiza bikaba byagira n’ingaruka ku gihugu n’abagituye.
Perezida Kagame yavuze ko kubazwa inshingano ari ngombwa, kuko gushakira ibisubizo ibibazo bihari bitashoboka igihe buri wese atabajijwe ibyo ashinzwe.
Yagize ati “Nanjye mfite inshingano mbazwa. Ntabwo nakwiyicarira ngo ntegereze ngo ibintu bikorwe. Mpora mpangayikishijwe no kuba nabura igisubizo igihe nabazwa ibitagenda neza. Tugomba gusobanura ibyo dusabwa. Ibi ni byo bituma ninjira mu kumenya byose.”
Yanakomoje ku mibanire ye n’abagize Guverinoma, ati “Ntabwo mbereyeho kubabera umuntu mwiza iyo ukoze ikosa. Rimwe na rimwe tugirana ibiganiro bikomeye. Iyo bigenze gutya si uko mba ntagukunze, ni uko ibyo usabwa uba utabyujuje.”
Perezida Kagame yashimangiye ko mu bayobozi hari abitanga kuruta abandı ngo mugere ku intego mwihaye, hakaba n’abandi bakora bisanzwe, ibyo bikaba bigaragaza itandukaniro mu miyoborere.
Yanaganirije aba barangije amasomo ku kugira ubwitange, yifashisha inkuru y’ ubwitange budasanzwe mu gihe cyo kwibohora, y’umuryango wapfushije abana batatu ku rugamba, inkuru igeze ku babyeyi, se ubabyara akohereza ku rugamba n’umuhungu wari usigaye.
Yasoje agira inama abanyeshuri kutihutira kuvuga ko ibintu runaka bidashoboka cyangwa ko bagomba kujya gushakira ibisubizo ahandi, ahubwo umuntu agomba kwibaza mu mutima we niba icyo agamije koko agishaka n’uko yakigeraho.
African Leadership University imaze imyaka ibiri yemerewe gukorera mu Rwanda. Yashinzwe mu mwaka wa 2013 n’umunya-Ghana Fred Swaniker.
Iyi kaminuza muri Afurika ihafite amashami mu Rwanda no mu Birwa bya Maurice. Abanyeshuri ba ALU bahabwa amasomo kuri internet ava mu mashuri akomeye bifitanye ubufatanye, ariko inshuro imwe mu mezi ane, abarimu bavuye muri ayo mashuri baza mu Rwanda bakabigisha barebana.


text:
Inkuru nziza ngeza ku bashyigikiye uyu Mushinga w’Ubwiyunge Nyakuri ni uko ibitekerezo byawo byatangiye kwumvikana ku rubuga rwa politiki y’amashyaka. Igitekerezo uyu mushinga watangaje cy’uko amashyirahamwe n’amadini ari yo akwiye gukora ibikorwa bijyanye n’ubwiyunge cyirashyigikiwe.
Mu gihe cyo KWIBUKA ku nshuro ya 22 muri uyu mwaka wa 2016, hari umunyepoliti w’umunyarwanda wanditse inyandiko avuga ko « Ibikorwa byo KWIBUKA buri mwaka mu rwego rw’Igihugu bikwiye guharirwa amadini n’amashyirahamwe ategamiye kuri Leta, bikamburwa Ishyaka rya FPR-Inkotanyi » , ngo « Nibwo bitakongera guhindurwa igikoresho kibisha cya politiki isenya. » Birumvikana ko uwo munyepolitiki ari mw’ishyaka ritavuga rumwe n’irya FPR-Inkotanyi.
Muri iyo nyandiko ariko, uwo munyepolitiki ntiyigeze agira icyo avuga ku bikorwa bijyanye n’UKWIBUKA by’abanyarwanda batavuga rumwe n’ubutegetsi buriho. Ntacyo yavuze kandi ku mashyaka ya politiki ari mu buhungiro atavuga rumwe n’iryo shyaka rya FPR-Inkotanyi kandi nayo akora uwo muhango wo KWIBUKA. None se ayo mashyaka yo, ibyo ntibiyareba? Ni ukuvuga se ko muri ayo mashyaka nta na rimwe rikora politiki isenya cyangwa ni uko atari ku butegetsi? Wenda yanze kwiteranya n’ayo mashyaka kuko bafatanyije urugamba rwa politiki. Ibyo birumvikana rwose. Kubera ko uyu mushinga wigenga kandi wo ukaba utabogamiye kuri politiki y’amashyaka, reka ngire icyo mbwira izo mpande zombi za politiki zitavuga rumwe, ndetse n’abandi banyarwanda badakora politiki, cyane cyane ku birebana n’itariki yo KWIBUKA.
- Wibuka ryari, wibuka nde ?
Birazwi ko mu buhungiro, cyane cyane mu bihugu by’i Burayi, abagize amashyirahamwe n’abanyamashyaka ya politiki bakora umuhango wo KWIBUKA ku matariki atandukanye kandi mu buryo butandukanye n’ubw’ubutegetsi bwo mu Rwanda. Urugero rumwe, muri uyu mwaka wa 2016 mu Bubiligi, amwe mu mashyirahamwe yabikoze tariki ya 6 Mata andi abikora ku itariki ya 7 Mata nkuko abigenza buri mwaka, naho amwe mu mashyaka abikora tariki ya 10 Mata (bo bahindura itariki buri mwaka).
Ku byerekeranye n’itariki yo kwibuka rero, hakunze kuba impaka ku buryo abanyarwanda bose batumvikana ku itariki ya 7 Mata yemejwe na Leta y’Urwanda. Kubera impamvu za politiki. Bamwe bati UKWIBUKA bigomba kuba tariki ya 6 Mata kuko ubwicanyi ari ho bwatangiye ubwo indege y’umukuru w’igihugu yahanurwaga abari bayirimo bose bakitaba Imana. Nyamara umuhango wo kwibuka bakawukora mbere y’isaha indege yahanuriweho, kuko bawukora ku manywa kandi indege yaraguye ninjoro ry’uwo munsi tariki ya 6 Mata. Kuki badategereza iyo saha ngo babone gukora umuhango wo kwibuka ? Abandi bati bigomba gukorwa tariki ya 7 Mata kuko ariho génocide y’abatutsi yatangiye. Ariko birazwi ko hari n’abandi batutsi bishwe bazira ubwoko bwabo kuva intambara ya 1990 yatangira, kimwe n’abahutu bishwe bazira ko barengeraga abo batutsi cyangwa bakekwagaho ko bakoranaga na FPR-Inkotanyi. Abo se bo ntibagomba kwibukwa? Niba batibukirwa hamwe n’abandi se, bo bazibukwa ryari? Nyamara birazwi neza ko ubwicanyi bw’abatutsi bwabaye hagati y’itariki ya 1 ukwakira 1990 n’iya 7 Mata 1994 bufitanye isano cyane na génocide yakozwe muri 1994, kuko ari bwo bwayihembereye.
Niba nabo bagomba kwibukwa rero, ibikorwa byo KWIBUKA biramutse bigomba kuba ku munsi w’isabukuru y’igihe inzirakarengane ya mbere yiciweho, kandi bikaba bizwi ko ubwo bwicanyi bw’abatutsi bwaje kugera kuri génocide bwatangiye ku itariki ya 1 Ukwakira 1990, UKWIBUKA BYAGOMBYE GUKORWA BURI MWAKA KURI IYO TARIKI, kuko hari n’abasirikare n’abasivili baguye muri iyo ntambara kandi nabo bakwibukwa hamwe n’abandi. Wakwibuka génocide yakorewe abatutsi muri 1994 ukibagirwa ibyayibanjirije? Nanone kandi, ibikorwa bya Génocide y’abatutsi byarakomeje nyuma y’ayo matariki ya politiki (dates politiques) uko ari atatu.
Na ndetse, ntidukwiye kwibagirwa n’abandi batutsi benshi bishwe kuva kera mbere ya 1990 bazira gusa ko bari abatutsi. Wakwibuka umututsi wishwe ku itariki ya 7 Mata 1994 ukibagirwa umubyeyi we wishwe n’interahamwe ku itariki ya 5 Mata cyangwa utarashoboye kurokoka ubwicanyi bwakorewe abatutsi muri 1973 na mbere yaho? Ese iyo twibuka, abo nabo turabibuka ? Niba tubibuka se, izo mpaka kuri ayo matariki ni iziki ? Byashoboka bite se kutabibuka uwo munsi kandi abo bose dusanzwe tubatekereza buri munsi ndetse tukanabarota buri joro? N’iyo utabivuga mu biganiro cyangwa muri disikuru ku munsi wo KWIBUKA hamwe n’abandi kubera uruhande rwa politiki urimo cyangwa ubogamiyeho, mu mutwe wawe ntibyagukundira kutabibuka.
Bamwe mu bibuka ku itariki ya 6 Mata bagiye no kwifatanya kwibuka n’abanyamashyaka ku itariki ya 10 Mata, ariko ntibafatanyije n’abibuka mu muhango wo ku itariki ya 7 Mata. Na ndetse, bamwe mu mpunzi bavuye mu Rwanda nyuma ya 1994 bemeraga itariki ya 7 Mata kuko ari yo bibukiragaho batarahunga, ariko bamaze kugera mu buhungiro barahindura bafata itariki ya 6 cyangwa iyindi yashyizweho n’amashyaka ya politiki, naho iya 7 barayisimbuka. Abibuka ku itariki ya 7 Mata nabo ntibajya kwiifatanya KWIBUKA n’abakora uwo muhango kuri ayo matariki maze kuvuga. Ngo impamvu y’ibyo ni uko ku itariki ya 7 Mata hibukwa gusa abazize génocide y’abatutsi, naho abibuka ku yandi matariki bakibuka inzirakarengane zose ni ukuvuga abatutsi bazize génocide kimwe n’abandi banyarwanda ndetse n’abanyamahanga bazize ubundi bwicanyi bwa politiki bwo mu ntambara na nyuma yaho. Abari muri izo mpande zombi ntibibukira rimwe kandi hamwe, kuko batavuga rumwe muri politiki, nkaho ari bo baba bibukwa. Tuvugishije ukuri, ibyo bintu birababaje kuko bitandukanya abanyarwanda.
Nanone kandi, ku byerekeranye n’amatariki yo KWIBUKA, mu banyarwanda bari hanze y’igihugu, buri mwaka habaho ibindi bikorwa byihariye byo KWIBUKA bamwe mu banyarwanda bishwe bazira impamvu za politiki: abasenyeri biciwe i Kabgayi, impunzi ziciwe i Kibeho no muri Congo, kimwe na bamwe mu banyepolitiki bishwe nyuma y’intambara ya 1994 ubutegetsi bwa FPR-Inkotanyi bumaze kujyaho, n’abandi. Ibyo bigakorwa ku matariki anyuranye bitewe n’igihe ubwo bwicanyi bwabereye, mu mihango itandukanye. Higeze no kubaho umuhango wo KWIBUKA abanyepolitiki bishwe mu gihe cya coup d’Etat yakozwe muri 1973.
None se ubwo, abo ntibaba baributswe muri wa muhango wo kuya 6 cyangwa uwo kuya 10 Mata kandi abategura iyo mihango uko ari ibiri bavuga ko bibuka inzirakarengane zose? Ku ruhande rumwe, kwibukwa inshuro nyinshi birashoboka kandi ntacyo bitwaye kuko itariki yo KWIBUKA iyariyo yose ubwayo ntacyo itwaye, ariko ku rundi ruhande, iyo KWIBUKA bikozwe mu mihango myinshi itandukanye, bishobora kugaragara nkaho abibuka baba badashyize hamwe, kandi ari ko byagombye.
Kuki ukwo KWIBUKA, nakwita ko kwihariye, kudakorerwa rimwe n’ibikorwa byo KWIBUKA ku matariki ya 6, 7 cyangwa iya 10 Mata, kandi abibukwa kuri ayo matariki nabo atari yo baba bariciweho bose? Kuki abatavuga rumwe n’ubutegetsi badakorera rimwe iyo mihango itandukanye yo KWIBUKA ? Gutandukanya iminsi yo kwibuka bitandukanya abakora uwo muhango kandi bigatandukanya n’abo bibuka.
Igitekerezo cy’uyu mushinga rero ni uko KWIBUKA abacu bikwiye gukorwa mu buryo bwo kwubaka ubumwe n’ubwiyunge nyakuri, abanyarwanda tukirinda kubikorana inzika n’inzangano, buri wese akumva akababaro k’undi muntu wiciwe, uwo ariwe wese. Ibikorwa byo KWIBUKA biramutse bikorewe rimwe, byafasha abiciwe bose kwumva ko basangiye akababaro bityo bagashyira hamwe, maze bakwunga ubumwe. Mbere y’uko abanyarwanda twese twumvikana ku itariki imwe itubereye twese, mu gihe kiri imbere, byazaba byiza rero abatavuga rumwe n’ubutegetsi bari mu buhungiro bemeye gukora umuhango wo KWIBUKA BOSE umunsi umwe bumvikanyeho. Ndetse nta n’icyo byaba bitwaye baramutse bemeye KWIBUKA BOSE ku itariki ya 7 Mata, bityo bakifatanya n’abanyarwanda bari mu Rwanda muri uwo muhango nubwo baba batari kumwe nabo imbone nkubone kuri uwo munsi, noneho bose bakwumva ko bashyize hamwe. Impamvu za politiki zigashyirwa ku ruhande kuko abagomba kwibukwa atari abo banyepolitiki batavuga rumwe, ahubwo ari abanyarwanda bitabye Imana. Abanyepolitiki batavuga rumwe n’ubutegetsi baramutse babyemeye, kuri iyo tariki ya 7 Mata ndemeza ko Imana itakwanga kwakira amasengesho agenewe abo bibuka bose. Ku rundi ruhande kandi, ntibyagombye kubabaza abibuka ku itariki ya 7 Mata, kuko ibyo bitabuza Imana kwakira amasengesho agenewe abatutsi bazize génocide, ngo ni uko bibukiwe hamwe n’abandi batari abatutsi. Ahubwo ni bwo ayo masengesho yose yakwakirwa neza. Ngo « abashyize hamwe Imana irabasanga. »
- Kwibuka mu cyubahiro
Abo twibuka, bakwiye icyubahiro. Niyo mpamvu tutagombye guteragurana amagambo cyangwa gutongana kubera kutumvikana ku itariki yo kubibuka. Umunsi twabasanze mw’ijuru nibatubaza kubasobanurira impamvu, tuzabasubiza ngo iki? Ese Imana iramutse ikoze ibitangaza, ikabazura tukiri kuri iyi Si, ikabatuma kutubaza impamvu dutongana kandi tutumvikana kubera bo, twababwira ngo iki? Ubutumwa twabaha ngo bashyire Imana yabatumye ni ubuhe? Twababwira se ko impamvu tutabibukira RIMWE, BOSE kandi HAMWE ari uko TUTABAKUNDA KIMWE ? Tubyibazeho.
Mu myaka ya mbere nyuma yaho intambara ya 1994 irangiriye, ndibuka ko ku itariki ya 7 Mata mu Rwanda abahutu babaga bafite ubwoba bwo kwicwa no gufungwa kubera imijinya ya bamwe mu barokotse ibyaha bya génocide bashaka kwihorera ku muhutu uwo ariwe wese. Kandi abenshi muri abo bahutu nta byaha bya génocide babaga barakoze. Na ndetse hari abafatirwaga mu muhango wo kwibuka bagiye kwifatanya n’abandi banyarwanda KWIBUKA babikuye ku mutima, kandi buri munsi barabaga bari kumwe nabo. Mu Bubiligi naho, mu myaka yashize, hari abanyarwanda batewe ubwoba (menaces) ngo kuko bagiye mu muhango wo kwibuka tariki ya 6 Mata no muwo kuya 7 Mata. Na n’ubu ugiye mu muhango wo KWIBUKA tariki ya 6 Mata bwacya ukajya no muwo kuya 7 Mata, ntabwo warebwa neza. Ibyo ni bimwe mu bituma abanyarwanda bamwe batitabira iyo mihango itandukanye kubera kwanga ayo makimbirane. Kuko baba bifuza kwibukira hamwe n’abanyarwanda bose, ariko bakabibura.
Umunsi wo KWIBUKA ntabwo ari uwo kwerekana umujinya, inzika, urwangano, ahubwo ni uwo kwifatanya n’abiciwe mu kakabaro no gusabira abishwe ku Mana. Niyo mpamvu uwo munsi ukwiye kuba UMWE KU BANYARWANDA TWESE, abari mu gihugu n’abari hanze yacyo, kugirango duhe abacu bose twabuze ICYUBAHIRO bakwiye.
Kubera ko ibyaha bya génocide n’ubundi bwicanyi ndengakamere byakozwe byayobowe na bamwe mu banyepolitiki, ibikorwa byo KWIBUKA ntibyagombye kurangwamo politiki kugirango hatagira nanone uwashobora kubirenganiramo, yaba ariho cyangwa atakiriho.
Kubera izo mpamvu, hiyongereho n’indi yuko abanyepolitiki bose (abari mu butegetsi n’abataburimo) batumvikana ku munsi nyawo wo kwibuka bigatuma impaka ziba nyinshi, UKWIBUKA bikwiye gukorwa mu buryo butarimo inyungu za politiki igamije ubutegetsi ahubwo hagamijwe ubumwe n’ubwiyunge nyakuri koko kugirango ibyabaye bitazongera kubaho. Itariki iyariyo yose abanyarwanda twakwibukiraho izo nzirakarengane zose rero ikaba ntacyo yaba itwaye.
- Itariki yo KWIBUKA yahuza abanyarwanda
Ukoze umuhango wo KWIBUKA ku itariki ya 7 Mata ntibyakubuza kwibuka abishwe bose ku itariki ya 6 Mata na mbere yaho kuva kera cyangwa na nyuma yaho, ngo kubera impamvu z’uko iyo tariki yashyizweho n’ubutegetsi mutavuga rumwe kandi bwibuka abazize génocide yakorewe abatutsi gusa. Ibyo si byo byakubuza wowe kwibuka bose. Ngo cyangwa kubera impamvu y’uko impanuka y’indege ariyo yabaye imbarutso ya génocide. None se ubundi, abibuka ku itariki ya 10 Mata hari ubwo bavuga ko ari ukubera impamvu yuko ariho ubwicanyi bwatangiriye? Ni kimwe nuko nta muntu wagombye kwanga kujya ku Rwibutso rwa génocide ngo kuko rwagiweho n’abatavuga rumwe nawe. Byahinduraho iki se mu gihe abongabo atari bo bibukwa? Ahubwo nyamara byaba byiza abo banyarwanda bose bahuriye kuri urwo Rwibutso kuko byabafasha kwiyunga. Wareka kujya mu muhango wo gushyingura inshuti yawe yitabye Imana ngo kugirango udahurirayo n’umwanzi wawe nawe bari inshuti? Ahubwo uwo Nyakwigendera yagombye kubahuza mukiyunga. Izo mpamvu zose rero ni iza politiki.
Abatavuga rumwe n’ubutegetsi bw’i Kigali babusaba kwibukira HAMWE mu muhango UMWE abatutsi n’abahutu bishwe. Ariko nabo bakwiye gushyira HAMWE iyo mihango yo KWIBUKA bakora ku matariki atandukanye. Ndetse bayishyize HAMWE n’umuhango wo KWIBUKA abatutsi wo ku itariki ya 7 Mata, byaba byiza kurushaho. Kandi muri uwo muhango ntibyababuza kuvuga abo bibuka bose. Umunsi babigezeho, bazaba batanze urugero rwiza kuko abanyarwanda bari mu Rwanda bazumva ko bari kumwe nabo, kandi bateye intambwe babasanga, intambwe igana ku bwumvikane. Nibura bizaba ari ikintu kimwe impande zombi za politiki zizaba zihuriyeho: ITARIKI YO KWIBUKA.
UKWIBUKA BOSE BIKWIYE GUKORERWA RIMWE KANDI HAMWE N’ABANYARWANDA BOSE . KWIBUKA abantu bitabye IMANA bikozwe mu CYUBAHIRO CYABO ntibyagombye kugirwaho impaka.
- Umwanzuro
Ayo matariki rero siyo yagombye gutera ikibazo. Mu by’ukuri, ikibazo ni uko tuvanga UKWIBUKA na politiki. KWIBUKA biramutse bitagiyemo politiki, na ya makimbirane yo kutumvikana ku bagomba kwibukwa ntiyakwongera kubaho. Urwo rubanza rwahinduka urucabana !
Ni yo mpamvu nyine koko ibikorwa byo KWIBUKA byagombye gutegurwa n’abanyarwanda badakora politiki igamije ubutegetsi. Ibyo birasaba rero ko amadini n’amashyirahamwe atabogamiye kuri Leta akwiye kwishyira hamwe mu muryango umwe (Organisation de la société civile et les cultes) kugirango ushobore guhuza ibyo bikorwa. Ibyo bikorwa byayoborwa n’abayobozi b’ubwiyunge kuko biba byubaka ubumwe kandi bigamije kutibagirwa ukuri ku byabaye, bigafasha abanyarwanda kubabarira no gusaba imbabazi.
Nkuko mbivuga mu zindi nyandiko no mu biganiro ntanga, uwo muryango ni wo wagira inshingano zose za politiki itagamije ubutegetsi zirebana n’ubutabera, ubwiyunge nyakuri, uburenganzira bw’ikiremwamuntu n’umubano mwiza, maze ukaba AMIZERO Y’ABANYARWANDA. Uwo muryango rero urakenewe cyane, niyo mpamvu abayobozi b’amashyirahamwe n’amadini (les leaders de la société civile et les chefs des cultes) bakwiye kwumvikana bakawushyiraho mu buryo bwihuse. Ibikorwa byo KWIBUKA biri mu nzira z’ubwiyunge nyakuri kuko bituma buri wese yumva ububi bw’ayo mahano kugirango aharanire ko atazongera kubaho.
Amashyaka atavuga rumwe n’ubutegetsi ari mu buhungiro yagombye gutanga urugero agaharira uwo muryango w’amashyirahamwe n’amadini ibikorwa byo gutegura umuhango wo KWIBUKA .
Ibyaribyo byose, kuri iyo ngingo maze kuvuga, inyandiko y’uriya munyepolitiki irashimangira kandi ikunganira ibyo uyu mushinga ushyigikiye by’uko ibikorwa bigamije ubwiyunge bikwiye kuzaharirwa amashyirahamwe n’amadini (société civile et les cultes) bikava muri politiki y’amashyaka igamije ubutegetsi. Biragaragara rero ko igitekerezo cy’uyu mushinga gitangiye kwemerwa na bamwe mu banyepolitiki. Iyi ni inkuru nziza. Nibutse ko uyu mushinga utabogamiye kuri politiki y’amashyaka n’ubutegetsi, bivuze ko ntabogamiye ku ishyaka ry’uriya munyepolitiki.
Bayobozi b’amashyirahamwe n’amadini rero, ahasigaye ni ahanyu. Nizere ko mutazananirwa kwishyira hamwe kandi mu miryango n’amadini muhagarariye musanzwe mushyize hamwe !
Kuba ariya magambo yaranditswe n’umunyepolitiki, biragaragaza ko abanyarwanda turi gutera intambwe mu nzira y’ubwiyunge nyakuri. Nitureke kwiheba duhorane icyizere, tuzabugeraho. Mugire amahoro !
Ibibazo bidasanzwe bicyemurwa n’umuti udasanzwe kandi impinduka ikorwa n’ibitekerezo bishya.
Ndi Umuhuza w’Umushinga w’Ubwiyunge Nyakuri urengera uburenganzira bw’ikiremwamuntu, ntabwo ndi umuhanuzi…
Umushinga wigenga utabogamiye kuri politiki y’amashyaka n’ubutegetsi.
- Mushaka kumenya ibitekerezo bishya ku bwiyunge nyakuri, mukande hano (murebe inyandiko ziri mu cyika cya mbere). Murabigezwaho na MUSOMESHA Aloys, umuyobozi n’umuhuza w’uyu mushinga. Musome kandi namwe musomeshe n’abandi!
- Kureba vidéos no kwumva umuziki ku bwiyunge nyakuri, mukande hano.
- Kwumva ibiganiro birebana n’ubwiyunge nyakuri, mukande hano.


text:
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...
Nyagatare: Ibiyobyabwenge bya miliyoni zisaga 4 nibyo byangijwe
Kuri uyu wa 11 Kamena, 2014 mu mudugudu wa Barija A akagali ka Barija umurenge wa Nyagatare hamenwe ibiyobyabwenge birimo inzoka ya Kanyanga n’izindi z’inkorano nka Muriture, izo mu mashashi ndetse More...
KUBA MURI EAC BIFITIYE AKAMARO ABATUYE NYAGATARE
Abaturage barimo kuzuza impapuro zerekana ko bagarutse mu Rwanda. Abaturage batuye mu karere ka Nyagatare barasabwa kurushaho kubyaza umusaruro amahirwe bafite yo kuba babarizwa mu muryango w’ibihugu by’afrika More...
NTA MUGABO WIGIRA AKENERA ABANDI –Safari Innocent
Kwishyira hamwe bituma abantu bahuza imbaraga bagatera imbere. Ni ibyatangajwe n’ umunyamabanga uhoraho muri minisiteri y’umuryango w’Afrika y’uburasirazuba kuri uyu wa 15 Gicurasi, More...
Urubyiruko rukora ni icyizere cy’amajyambere y’igihugu
NYAGATARE- Inka zitagira inyana ziracika.Ibi bikaba bishushanyako igihugu gufite urubyiruko rukora kiba gifite icyizere cy’amajyambere. Ibi ni ibyagarutsweho na Mazina J Bosco umuyobozi w’ungirije More...
UMUGANDA NI UGUSHIMANGIRA KWIHESHA AGACIRO
Nyagatare: Guharanira kwigira, gufata neza no kubungabunga ibikorwa by’amaboko yabo nibyo byasabwe abaturage b’umurenge wa Karama akarere ka Nyagatare kuri uyu wa 25 Gicurasi,2013 hari mu muganda usoza More...
Rwanda | Nyagatare: “Nta muturage ugomba gufatwa bugwate agiye kwaka serivisi†Guverineri Uwamariya Odette
Guverineri w’Intara y’Uburasirazuba, Uwamariya Odette, arasaba abayobozi b’inzego z’ibanze kudafata bugwate abaturage babagana baje kubaka serivisi bitwaje ko hari imisanzu batarishyura More...
Rwanda | Nyagatare: Abaturage barishimira kwegerezwa itorero ku rwego rw’umudugudu
Abaturage batuye mu Murenge wa Rwimiyaga mu Karere ka Nyagatare, mu kiganiro cyahuje ukuriye iterero mu karere n’abaturage bari biganjemo abayobozi b’ubutugari n’abayobozi b’imidugudu More...
Nyagatare: Ubuyobozi bwahagurukiye abajya mu tubari mu masaha y’akazi
Nyuma y’uko inzego z’umutekano ngo zisangiye ibyinshi mu byaha bikorerwa mu Karere ka Nyagatare bikomoka ku biyobyabwenge n’ubusinzi, ubuyobozi bw’Akarere ka Nyagatare bufatanyije n’inzego More...


text:
Mu kiganiro yagiranye na Sunday Magazine, uyu mugore yahishuye byinshi ku bimwerekeyeho yaba mu kazi ke no hanze yako.
Ni gute watangiye ibya dipolomasi?
Kuva mu 2007 kugera mu 2009, nari umukozi wa Suède wa mbere w’umunyapolitiki uba mu Rwanda. Ubwo natwitaga nafashe icyemezo cyo gusubira muri Suède kubana n’umuryango wanjye ndetse naje kugira undi mwana.
Nyuma y’aho natangiye gukora mu biro bya Minisitiri w’Intebe nshinzwe ibijyanye n’ububanyi n’amahanga n’ingabo ariko mu by’ukuri nashakaga kugaruka muri Afurika. Umwanya w’Umuyobozi hano i Kigali wari uhari, narawusabye ariko Guverinoma ihita iwuhindura uw’ambasaderi.
Nacitse intege ntekereza ko ntazabona ako kazi ariko narakabonye ndishima. Ubwo nashyikirizaga impapuro zinyemerera guhagararira igihugu cyanjye Perezida Kagame, namubwiye ndi Ambasaderi wishimye cyane i Kigali kandi ndatekereza ari ko bikimeze.
Ni ahahe hantu ukunda wasuye mu Rwanda, umuco warwo wawubonye ute?
Rubavu ni ho hantu nkunda. Kumva abarobyi baririmba, inyoni n’amazi ni byiza. Nyungwe ni ahantu heza umuyaga uba umeze neza ndetse no mu Akagera ni ahantu heza. Namazeyo iminsi mike ariko byari ibintu byiza. Muri Kigali nkunda kumara igihe muri Pili Pili kubera uko hagaragara.
Nkunda umuco Nyarwanda. Mu buryo bumwe unyibutsa uwa Suède, hari byinshi ihuriyeho kuruta uko abantu babyibwira. Abanyarwanda hari aho bameze nk’Abanya- Suède, ntabwo mwaba inshuti nziza ku munsi wa mbere, ariko iyo mwabaye inshuti ni burundu.
Nkunda kandi imbaraga z’Abanyarwanda zo kujya imbere nta gucika intege. Byarantangaje kandi bimbera isomo. Mufite umuco wo gufashanya, ntabwo bimeze nko muri Suède aho usanga umuntu ari nyamwigendaho. U Rwanda kandi ni igihugu kiri ku murongo nka Suède.
Itandukaniro rimwe ni uko Abanyarwanda bakunda kubyina kurusha Abanya- Suède. Numva mbuze uko nifata nk’iyo mu cyaro abantu bansabye kubyina, ubu ndimo kwiga kubyina imbyino gakondo kandi nzabimenya.
Uri umwe mu ba Ambasaderi bitabira ibitaramo nka Kigali Jazz Junction, ese hari ibindi bikorwa nk’ibi ukunda mu Rwanda?
Bitewe n’uko mfite abana, ntabwo nkunda gusohoka cyane nk’uko mbishaka. Mba mfite ibikorwa bizwi mba ngomba kwitabira, ubundi nkagerageza kuba mu rugo n’abana. Gusa nagiye muri Century Cinema, Mamba Club n’ahandi ndetse nkunda gutumira abantu bakaza mu rugo tukishima.
Ni ibihe biribwa n’ibinyobwa byo mu Rwanda ukunda?
Nkunda brochette y’ifi, mizuzu n’umutobe w’ikinyomoro kuko ntushobora kubona ibinyomoro muri Suède.
Ni iki wavuga ku gukorera no kuba mu Rwanda?
Ni akazi keza. Dipolomasi yakunze gufatwa nk’ikintu cyerekeye amahoro n’intambara, ubu biratandukanye. Ni ugushaka ubufatanye n’imikoranire ibyara inyungu ku mpande zombi.
Mparanira kuba umudipolomate wumva abaturage na Guverinoma y’igihugu mbamo kuko iyo utabumvise neza, ni gute watsura ubufatanye bukwiye?
Sinishimira kuba ntavuga Ikinyarwanda cyane kuko mba nshaka kuvugana n’abaturage hirya no hino mu gihugu, atari abayobozi gusa mpura nabo kenshi. Nshaka kumenya cyane uko abanyarwanda baciriritse babaho n’uko batekereza, ariko ururimi rukambera imbogamizi.
Uri impirimbanyi y’uburinganire bw’abagabo n’abagore, utekereza ko hari ibindi birenzeho bikeneye gukorwa?
Mbitekereza gutyo cyane. Reba iterambere rimaze kugerwaho hano mu bijyanye n’uburinganire, simbona impamvu ryahagarara ubungubu. Icyakora gushyiraho amategeko ni kimwe, ariko ukeneye kuyubahiriza no guteza imbere muco kandi bifata igihe muri buri sosiyete.
Birumvikana ko iyo ibintu bihinduka mu bijyanye no gukuraho ibiba byihariwe n’abantu runaka, bamwe mu bagore n’abagabo ntibabyishimira ndetse ntibibagwa neza. Ariko birangira buri wese yungukiye mu buringanire, by’umwihariko mu miryango ifite abana.
Njya mbona ibiganiro mpaka kuri Twitter no mu itangazamakuru, hari iterambere ry’uko abagore bafatwa kandi biteye ishema kubona abana b’abahungu bakiri bato bitabira ibyo biganiro bakabigiramo uruhare.
Ni irihe hame ugenderaho mu buzima?
Buri gihe ngerageza umuntu mwiza ku bandi, umuntu uhorana icyizere, udacira abantu urubanza kandi ugerageza kumva ko ibintu bishobora gukorwa mu buryo butandukanye. Ku bwanjye ngerageza kuzamura imyumvire myiza n’inshuti na bagenzi banjye kuko abantu bagira igitutu cyinshi cyo kuba beza bigatuma bababara.
Mu gihugu cyanjye, abantu benshi bakunda kubaho ubuzima bwiza muri byose, iyo bitabakundiye mu kintu kimwe cyangwa bibiri, batekereza ko ubuzima bwanze bikaba byabababaza.


text:
Uwitwa NIYODUSENGA Dada mwene KAMARI Ephraim na NYIRAMATENGERANE Rahab , utuye mu kagari ka Rusiza, Umurenge wa Bugeshi, Akarere ka Rubavu, Intara y’Uburengerazuba;
Yasabye uburenganzira bwo kongera izina Cynthia mu mazina asanganywe NIYODUSENGA Dada akitwa NIYODUSENGA Dada Cynthia mu irangamimerere ye.
Impamvu atanga ni uko izina Cynthia yarikoresheje mu byangombwa bye by’ishuri n’ibindi byangombwa bitandukanye ndetse akaba yaranaribatijwe.
Akaba asaba kwemererwa binyuze mu nzira zemewe n’amategeko, kongera izina , Cynthia mu mazina asanganywe, NIYODUSENGA Dada bityo akitwa NIYODUSENGA Dada Cynthia mu gitabo cy’Irangamimerere kirimo Inyandiko ye y’ivuka.


text:
UMUTEKANO
GICUMBI: Imodoka yafashwe ipakiye Kanyanga n’ibindi biyobyabwenge
Mu karere ka Gicumbi, hafatiwe imodoka yari yuzuyemo ibiyobyabwenge n’izindi nzoga zitemewe zitandukanye ku itariki ya 15 Werurwe.
Umuvugizi wa Polisi y’u Rwanda mu Ntara y’Amajyaruguru Inspector of Police (IP) Innocent Gasasira, yavuze ko iyo modoka ifite nimero RAB 150B yo mu bwoko bwa Toyota Carina, yafatiwemo amapaki arenga ibihumbi bitatu y’inzoga zitemewe na kanyanga. Hafashwe amakarito 3,480 ya chief warage, amakarito 480 ya kick warage, n’amakarito 240 ya Real Gin. Byose byafatiwe mu kagari ka Rwankonjo, umurenge wa Cyumba mu karere ka Gicumbi.
IP Gasasira yagize ati:” dusanzwe dukora ibikorwa bitandukanye n’imikwabu hirya no hino mu baturage ndetse tukanashyiraho za bariyeri rimwe na rimwe; tugamije kurwanya ibyaha no gufata abanyabyaha cyangwa se gufata ibiyobyabwenge.
Ibi bikorwa byose ariko byunganirwa ndetse bigenda neza iyo dufite amakuru twahawe n’abaturage. Biriya biyobyabwenge rero byafashwe biturutse ku muturage watanze amakuru kuri Polisi bityo bituma igikorwa cyo kubifata kigenda neza.
N’ubwo uwari ubitwaye mu modoka (umushoferi) yahise atoroka, IP Gasasira yavuze ko babashije kumenya nyirabyo ndetse na nyir’imodoka yari ibitwaye.
Yagize ati:” turimo gukorana n’abandi bafatanyabikorwa bacu bo muri aka karere ka Gicumbi mu gucunga umutekano kugirango, aho yaba yihishe hose afatwe kandi ashyikirizwe ubutabera”.
Umuvugizi wa Polisi y’u Rwanda mu Ntara y’Amajyaruguru yashimiye umuturage watanze amakuru watumye ibyo biyobyabwenge bifatwa, ngo kuko n’ubundi asanzwe ari mu itsinda ry’abaturage bishyiriyeho ubwabo ryo gukumira no kurwanya kanyanga mu murenge wa Cyumba.
IP Gasasira yakomeje avuga ko muri iki gihe bongereye ubukangurambaga ndetse n’ibikorwa bigamije kurwanya no gukumira ibiyobyabwenge mu turere twa Burera na Gicumbi kubera imiterere yatwo. Ni nabyo bituma kandi hari umubare munini w’abafashwe babicuruza cyangwa babikwirakwiza nk’uko yakomeje abitangaza.
Hari abaturage bo muri buri murenge yo mu turere twavuzwe hejuru, biyemeje gushyiraho amatsinda yo kurwanya kanyanga kugira ngo bafatanye na Polisi y’u Rwanda kuyirwanya no kuyica burundu.


text:
IBARUWA YA 3 IFUNGUYE IGENEWE NYAKUBAHWA PAHULO KAGAME, PEREZIDA WA REPUBULIKA Y’U RWANDA
- Views 4598
Nyakubahwa Perezida wa Repubulika PAHULO KAGAME,
Ndizera nkomeje ko uruhuri rw´ibibazo bikureba wowe ubwawe bitazaguca intege, ahubwo ko bizagukomanga ku mutimanama ugaca bugufi ugacisha make ugapfukama ugasaba imbabazi twebwe abacikacumu, tukaziga niba uzikwiriye.
Ibi mbivuganye ishavu ntewe na facts ntakuka negeranyije ngasanga nta bundi buryo wowe Perezida Pahulo Kagame wazibonera ibisobanuro bihagaze kuri yombi. Ntiwabibasha kandi ntako utagize ugerageza kubigoreka ugira ngo byumvikane ariko byabaye kugosorera mu rucaca.
Reka nguhe ingero nkeya nkwibutsa gusa kuko ubizi kurusha abazima n´abapfuye:
1. Mbere y´intambara yo ku ya 1 Ukwakira 1990, Abatutsi twari muri iki gihugu ku butegetsi bwa Perezida Habyarimana ntitwicwaga. Abavandimwe bacu bari mu buhungiro bari hafi kubonerwa uburyo bunonosoye bwo kwisanga bataha badusanga cg bagahabwa ibyangombwa bituma niyo baguma aho bari barahungiye babasha kujya baza bisanga mu gihugu cyabo. Imishyikirano yari hagati ya HCR na Leta y´u Rwanda na Leta ya Uganda n’abahagarariye impunzi yari igeze ku myanzuro ishimishije I Kampala mbere yuko mutanguranwa mugakora igitero cya gisirikari tariki ya 1 Ukwakira 1990.
2. Mbere yo gutangiza iyo ntambara mwagiriwe inama n´Umwami Kigeli V Ndahindurwa ko mwirinda ko iyo ntambara yagira ingaruka mbi ku batutsi basigaye mu gihugu. We yifuzaga ko iyo ntambara itamena amaraso menshi ahubwo bwaba uburyo bwo kotsa igitutu ubutegetsi bwa Habyarimana ngo bwemere imishyikirano igamije isaranganya ry´ubutegetsi. Ibi ninabyo General Fred Gisa Rwigema yemeraga akaba ari nabyo yazize. Wowe Pahulo Kagame ntiwigeze ubikozwa wowe wireberaga ubutegetsi bwose buzajya mu maboko yawe utitaye na mba ku ngaruka zabyo kuri twe abatutsi twari mu gihugu. N´amagambo wagiye uvuga n´ururimi rwawe ntabwo akurengera; nko kuvuga ngo ntawe urya umureti atamennye amagi!!
3. Leta ya Habyarimana yemeye imishyikirano na FPR. Mu gihe imishyikirano yakorwaga I Arusha muri Tanzania, wowe Kagame wagiye wohereza ibitero by´abakomando bakajya hirya no hino kwica abatutsi benewanyu ku nyungu zawe ngo ubone uko ukomeza imirwano. Ninako wicaga n´abategetsi b´abahutu ugamije kurakaza benewabo, ugamije ko umujinya wabatera kwica abatutsi ngo wikomereze gahunda zawe.
4. Byaragaragaye ko Perezida Habyarimana yakomezaga guhamagarira abaturage bose kudasubiranamo, akabasaba kwiyegeranya ngo basegasire amahoro yari yibasiwe n´intambara wowe washakaga cyane. Disikuru ze zirahari. Ninayo mpamvu Habyarimana yemeye gusinya amasezerano y´amahoro, anatanga urugero arahirira inzibacyuho yaguye namwe mwari musabwe kwitabira. Ibi mwarabyanze ku nyungu zanyu zititaye ku batutsi dusanzwe mu gihugu.
5. Ku itariki itazibagirana ya 6 Mata 1994, wowe Pahulo Kagame wariyemeje utanga itegeko ryo kurasa indege ya Habyarimana za missiles 2 uzi neza ko iryo shyano ukoze ridukururira kabutindi. Uzi n´iyo ubanza kutuburira mu ibanga wenda tukicwa duhungira aho mwari mwarafashe cg se hanze y´igihugu. Wenda hari kwicwa bake. Urabona agahinda nyokowanyu Rozaliya Gicanda yapfanye amenye ko wapanze gukora iryo shyano ntumurye akara ngo akize amagara ye abe agiye hanze y´igihugu. Wabigiriye iki koko?
6. Ese Nyakubahwa Perezida, ko wari umaze kwica Habyarimana watinyaga cyane kubera yakundwaga natwe twese abaturage, kuki tariki ya 7 Mata 1994, utifatanyije na Leta isigaye ngo musubukure ishyirwa mu ngiro ry’amasezerano y´amahoro ya Arusha, burya ko hatari kwicwa benshi, kandi ko Leta na FAR babigusabye ukabyanga? Hari ikindi cyaguteye kubura imirwano usibye inyota y´ubutegetsi bwose mu biganza byawe, utitaye ku kuntu abacu bicwaga bunyamaswa mu gihugu hose? Ndetse mu ibaruwa mwandikiye LONI mwabujije ko dutabarwa muvuga ko mu mpera za Mata 94 abatutsi bari bararangije kwicwa, mu gihe abenshi bishwe muri Gicurasi na Kamena na Nyakanga 94. Ese ubwo ukurikije iyo baruwa mwandikiye LONI mu mpera za Mata 94 muyibwira ko abatutsi barangije kwicwa ko ntacyo baba baje kuramira, ubwo noneho mwe muvuga ko mwahagaritse iyihe genocide yakorewe abatutsi? Keretse koko niba guhagarika genocide bivuga ugusubirana ubutegetsi kw´abatutsi nk’uko nabikubajije mu ibaruwa iheruka. Bibaye ibyo byakumvikana.
7. Ikindi utabasha kudusobanurira n´iyicwa ryakomeje kwibasira bamwe muri benewacu b´abacikacumu kuva mwafata ubutegetsi kugeza magingo aya. Ntubizi neza se Nyakubahwa Perezida? Ko abatutsi bakomeje kwicwa se ubwo genocide yarahagaze? Iyo baba bicwa n´abahutu, iperereza riba ryarabafashe nko guhumbya. Bisobanuye ko bicwa na benewabo bikora mu nda ngo bari guhasha umwanzi. Ubwo umwanzi ni umeze gute? Buriya dukoze lisiti y’abacikacumu na ba ofisiye b´abatutsi bamaze kwicirwa muri ubu butegetsi, byasobanuka ko bitwa abanzi mu buhe buryo? Ni kimwe n´abafunzwe ndetse n´abakizwa n´amaguru bagasubira iy´ubuhungiro. Kandi ni benshi cyane.
8. Iterambere ukunze kuvuga ryubatse ku bana bacu batikiriye iyo za Kitona, za Pweto na Mbujimayi n´ahandi henshi muri Congo mu ntambara yaguhaye uburyo bwo gusahura ubutunzi bw´icyo gihugu ukabwimurira mu mujyi wa Kigali honyine. Ahandi hose abacikacumu se ntitwicira isazi mu jisho!
Reka mpinire aha kuko mvuze ishavu mfite byamviramo kwimanika kandi sinshaka gucumura ntyo.
Urupfu, gereza, inzara n´ubuhungiro byo kuri ubu butegetsi buriya byagereranwa gute n´ibyo twabonye ku butegetsi bwa Habyarimana mwita ko bwakoraga «genocide» aribyo ngo byatumye mutera ku tariki ya 1 Ukwakira 1990? Niba wabasha kubigereranya, uzatubwire wenda hari ibyo tutamenyaga.
Nyakubahwa Perezida wa Repubulika, hirya y´ubu buzima hari ubugingo. Kandi Imana iturema yaduhaye umutimanama ngo ujye udukebura. Nibigukundira, uzafate akaruhuko wiherere, usubire muri ibi nkwandikiye neza witonze ubaze umutimanama wawe. Hari igihe igisubizo kizaba «kwiyemeza ugasaba abanyarwanda imbabazi» kuko ntabwo uri biganza bitagatifu mu bibi byabaye ndetse bigikomeza muri uru Rwanda rw´abanyarwanda. Ndetse bamwe ntibatinya kuvuga ko uri nyirabayazana. Ntuzite ku bakubeshya baguhimbira imivugo ikwegeranya na YEZU, abo ni indyarya mbi zinagukungurira. Ahubwo bene abo ni bo banzi bawe. Jya utinya ba «yego mwidishyi».
Nibigukundira uzasabe YEZU agukebure nk´uko yakebuye SAUL waje kwitwa Pahulo mtagatifu. Ubwo ari bazina bawe mutagatifu azagufasha gutakambira Umwami w´abami YEZU KRISTU watuwe iki gihugu n´umwami Mutara Charles Léon Pierre Rudahigwa. Bitabaye ibyo, hehe n´Ubugingo bw´iteka. Ese ubundi muri ayo mazu agezweho wubakisha, washyizemo na Basilique «Charles Léon Pierre» ukayigira Temple ya KRISTU Umwami muri iki gihugu cye yatuwe ku manywa y´ihangu?
Unyihanganire nkwandikiye mfite ikiniga cyinshi kuko njye mbona ibyatubayeho byaratewe n´amakosa yawe no kutemera inama.
«Les faits sont têtus». There´s no getting away from the facts.
Murakoze.
WITINYA Yohani Mariya Viyane.
NYANZA
Tariki ya 28 Ukwakira 2016
4 Responses to IBARUWA YA 3 IFUNGUYE IGENEWE NYAKUBAHWA PAHULO KAGAME, PEREZIDA WA REPUBULIKA Y’U RWANDA
-
Uyu muvandimwe yaciye umugani ku manywa,ese abona shitani ishobora kongera kumvikana n’Imana! Cyakora nta lirarenga yemeye kwisubiraho rwose Yamwakira,nagire vuba rero kuko ikizamukocora ntazamenya aho giturutse.
-
Ibihugu bya afrika byose byagombye kuva muri UN abanyafrika batarashirira kwicumu. UN, MONUSCO, USA, UNHCR, UNSCO, nandi mazina nkayo ni mpatsibihugu ninyungu zabo, keshi bagamije gupfinagaza afrika, nabanyafrika, gusubiza inyuma afrika ngo ntizapfe ibyukije umutwe. Muhere kuri millions zabantu zimaze kwicwa muri afrika yibiyaga bigari, abanyabwenge bishwe bazongera kuvuka mumyaka magana angahe?, kandi bakomeje kwicwa, ikiremwa muntu kuritwe abanyafrika kiri hehe? Mbese abo bazungu bose mubona haricyo bibabwiye? Ntacyo, nta nagito, gupfa tugashira nizo Nyungu zabo.
ntabwo inzandiko, amagambo, kuvuga aribyo bigikenewe, buri wese azi igikwiriye cyo guhagurukira kwirwanaho, tukarinda abacu, nagakondo yacu, bitabaye tuzashira. Ntamuntu numwe ugikeneye abiyita abanyapolitics babanyarwanda binda nini zabananiye, ntamuntu numwe ugikeneye Amashyirahamwe yiyita amshyaka yabanyarwanda bari hanze y’urwanda bagamije kwicisha impunzi zabanyarwanda zigashiraho bigaramiye. Mbese umuntu ashinga amshyaka atagira igihugu? Ayo mashyaka bashinga nayiki? Yogukora iki? Bagamije ibiki? Inkunguzi nizo zishinzwe amashyaka, abagambanyi nibo bashinga amashyaka, abicanyi nibo bashinga amashyaka. Tubirinde, tubagendere kure cyane mbere yuko batwica bakanatwicisha.
-
Ibigaragarira buri wese nuko Roméo Dalaire azi ibyabaye mû Rda byose,ari nayo mpamvu ingabo zumuryango wabibumbye zijya mugihugu cyose kunyungu zaba mpatsibihugu,ntago bajyanwa no gushakira amahoro abenegihugu basanze. Ibyo rero bidutere imbaraga zo guhora mumagambo tujye mubikorwa kuko ayo twavuze arahagije,uwo turegera niwe turega.
-
ndemeranya nawe peee
-


text:
Uruyuki
Uruyuki (ubuke: Inzuki; izina ry’ubumenyi mu kilatini: Apis ) ni udusimba tw’inigwahabiri tutagira amagufwa turangwa n’umubiri ugizwe n’ibice bitatu byuzuzanya aribyo; umutwe, ugaragaraho uduhembe tubiri tuzifasha guhuririza ibirukikije, amaso manini abiri azifasha kureba, n’umunwa. Mu muzinga hashobora kubamo ingabo 1500 kandi zikagaburirwa n’intazi. Akamaro kazo ni ako kwimya urwiru gusa, kandi urwimije urwiru ruhita rupfa. Ingabo ntiziryana, si byiza ko ziba nyinshi mu muzinga kuko zirya ubuki kandi zidakora.
Uruyuki ni agakoko gato kaguruka gakora ubuki.
Contents
Amoko y’inzuki[edit | edit source]
Amoko y’inzuki azwi cyane ni ayo mu bwoko bwa Apis mellifica, Apis dorsata, Apis florea na Apis cerana. Cyakora inzuki zikunze gukoreshwa mu buvumvu ni izo mu bwoko bwa Apis mellifica, nazo zikaba zigabanyijemo ibice byinshi, ukurikije uturere zigenda zibonekamo. Muri zo hari:
- 1. Apis mellifica : ziboneka mu karere k’inyanja ya Mediterane
- 2. Apis mellifica intermisa
- 3. Apis mellifica major : ziboneka mu Majyaruguru ya Afurika
- 4. Apis mellifica sahariensis
- 5. Apis mellifica lamarekii
- 6. Apis mellifica nubica : ziboneka muri Sudani na Misiri
- 7. Apis mellifica scutellata
- 8. Apis mellifica litorea
- 9. Apis mellifica monticola
- 10. Apis mellifica adansonii : ziboneka muri Afurika yo Hagati na Australia
- 11. Apis mellifica capensis
- 12. Apis mellifica unicolor
- 13. Apis mellifica jemmenitica
- 14. Apis mellifica remipes
- 15. Apis mellifica caucasica
- 16. Apis mellifica taurica
- 17. Apis mellifica cyprica : ziboneka mu karere ka Irani na Mediterane
- 18. Apis mellifica syriaca
- 19. Apis mellifica carnica
- 20. Apis mellifica linguistica
Muri izo nzuki zose, iziboneka mu Rwanda ni izitwa Apis mellifica adansoni, n’ubwo nta bushakashatsi bwakozwe muri urwo rwego. Hari ubundi bwoko bw’inzuki bita mu kinyarwanda ubuhura (mellipona depressives). Izo nzuki ntizigira urubori, nta n’ubwo zubaka ibinyagu, ahubwo zishyira ubuki mu bihuku by’imiswa, mu binogo byafukutse mu biti, cyangwa mu myenge igenda isigara mu nkuta z’amazu.
Imibereho y’inzuki[edit | edit source]
Inzuki zibaho ari umuryango urimo inzuki za ngombwa kandi ziziranye. Ziba zikuriwe n’urwiru. Urwiru rurangwa n’ubunini bwarwo, ruba ari rwo rwonyine rw’urugore rubyara kandi rwima inshuro imwe. Rwibikamo intanga-ngabo, zizahura n’intanga-ngore rufite. Rurama imyaka ine kandi rutera amagi ibihumbi bibiri (2000) ku munsi, ntiruryana rugaburirwa n’impashyi , igikoma cy’urwiru (gelée royale). Iyo rushaje rutera amagi make bigatuma inzuki ziba nke mu muzinga, icyo gihe ruvanwa mu muzinga maze impehe zisigaye zikirerera urundi. Ni byiza kurusimbura nibura buri myaka ibiri (2) kandi bigakorwa mu gihe gitangira izuba.Urwiru rushobora kororerwa hanze y’umuzinga rukazashyirwamo nyuma. Inziru 2 ntizibana mu muzinga, zirarwana kugeza rumwe rupfuye.
Ingabo[edit | edit source]
Mu muzinga hashobora kubamo ingabo 1500 zikagaburirwa n’impashyi. Akamaro kazo ni ukwimya urwiru, gusa urwimije ruhita rupfa, Ingabo ntiziryana iyo ari nyinshi mu muzinga si byiza kuko zirya ubuki kandi zidakora. Akenshi urwiru rushaje rubyara ingabo nyinshi, hari ubwo impashyi zanga kuzigaburira zikazirukana cyangwa zikazica. Mu ntangiriro z’igihe cy’izuba gusa nibwo urwiru rutera amagi avamo ingabo.
Ibikomoka ku nzuki[edit | edit source]
Gusa abantu bakunda cyane ubuki kubera ukuntu buryoha cyane. Ariko nanone ibikomoka ku nzuki byose bifitye abantu akamaro kubera ko bivura indwara nyinshi.
Amateka y’ubworozi bw’inzuki[edit | edit source]
Abanditsi b’ibitabo bavuga ko ubworozi bw’inzuki ari umwuga umaze igihe kinini cyane uzwi. Hari bamwe bemeza ko hashize imyaka miliyoni eshanu inzuki zibayeho ku isi, abandi bavuga ko babonye ibisigazwa by’inzuki zabayeho imyaka 3600 mbere y’ivuka rya Yezu; bamwe ndetse bemeza ko hari amoko y’inzuki yororerwaga mu Misiri imyaka 2600 mbere y’ivuka rya Yezu. Ahagana mu kinyejana cya 16 nibwo bamwe mu bagoronome Olivier w’i Sennes yatangiye kwita ku nzuki mu gitabo cye yise Theatre d’agriculture et menages des champs. Nyuma y’aho, ubworozi bw’inzuki bwafashe imyaka myinshi kugira ngo bugere uko tubuzi ubu. Muri icyo gihe Padiri mukuru w’i Carlsmark muri silesie yahimbye umutiba wa kijyambere ufite amakaderi, bashobora gukura mu mutiba bakayasubizamo nta kibazo. Cyakora uwo mutiba wagiye usubirwamo na Langstroth ariwe wahimbye umutiba wa kijyambere wanitiriwe izina rye, ubu ukaba warageze n’iwacu i Rwanda. Hari n’abandi bagize ibyo bagenda bongeraho, nk’uwitwa Dadant, Layens n’abandi.
Mu Rwanda[edit | edit source]
Ubworozi bw’inzuki bwagaragaje ko bushobora guteza imbere ababukora, bubushyizemo imbaraga, ariko cyane cyane bitaye ku buryo bwo guhakura ubuki bufite isuku kandi butarimo umwotsi.
Mu rwego rwo gufasha abari muri uyu mwuga no kuwuhindura kugira ngo ujye uzanira inyungu abawukora, muri 2008 Leta yafashaije kugura imitiba 9,000 igenewe kugezwa ku bavumvu. Leta kandi yabafashije gushyiraho urwego rw’igihugu ruhuza abavumvu (Conseil National pour la Sauvegarde des Abeilles), kugira ngo babone uko bazajya bungurana ibitekerezo kuri uyu mwuga no ku masoko bakoherezaho ubuki basaruye.
Muri iyi myaka itanu ishize, umusaruro w’ubuki ukaba wiyongera ku buryo bushimishije. Figure 12 irerekana uburyo umusaruro w’ubuki wiyongereye kuva kuri toni 550 muri 2000 kugeza kuri toni 1600 muri 2007.[1]


text:
Iyi mvura yatangiye kugwa ku mugoroba wo ku Cyumweru igahita mu ku wa Mbere mu gitondo yibasiye cyane uturere twa Rulindo, Karongi, Rubavu na Nyarugenge.
Umuyobozi w’Agashami gashinzwe gukumira ibiza muri MIDIMAR, Nsengiyumva Jean Baptiste, yavuze ko bakoranye n’abayobozi b’inzego z’ibanze ngo bamenye umubare nyawo w’ibyangijwe n’ibiza, kandi ushobora kwiyongera kuko bagitegereje raporo ziva hirya no hino mu gihugu.
Nk’uko bigaragara muri raporo ya MIDIMAR, Akarere ka Karongi niko kibasiwe cyane kuko kugeza ubu habarurwa abantu 18 bitabye Imana, 12 bagakomereka ndetse inzu 120 zigasenyuka burundu.
Iyi mvura yatumye haba inkangu yasenye inzu igihe abantu bari baryamye, ibi bikaba byarabereye mu tugali twa Bisesero, Rubazo, na Gasata mu Murenge wa Rwankuba muri Karongi.
Umunyamabanga Nshingwabikorwa w’Umurenge wa Rwankuba, Kuzabaganwa Védaste, yabyiye The New Times ko bari bamaze igihe bakangurira abaturage kuva mu manegeka, kandi bibabaje kuba bamwe babuze ubuzima batarabasha kwimuka.
Ati “Abaturage benshi bimukiye mu mudugudu w’icyitegererezo, ariko bamwe baracyari mu nzu zabo ziri munsi y’imisozi, ahantu bigaragara ko hakwibasirwa n’inkangu.”
Akarere ka Nyarugenge nako kibasiwe n’ibiza, aho mu Murenge wa Kigali, Akagali ka Nyabugogo inkangu yagwiriye umuryango w’abantu umunani, batatu muribo bagahira bashiramo umwuka, mu gihe abandi bo bakiri mu bitaro.
Mu turere twa Rubavu, Rulindo, Nyabihu, Nyamasheke na Nyamagabe ho habaruwe abantu batanu bitabye Imana, umwe arakomereka n’inzu umunani zirasenyuka, muri zo harimo izangiritse ku buryo zitakongera gusanwa.
Imibare iherutse gushyirwa hanze na MIDIMAR igaragaza ko mu mezi ane ya 2018 abantu 116 bahitanywe n’ibiza, 207 barakomereka. Inzu 4130 zarangiritse, izigera ku 1201 zisenyuka burundu, amatungo 705 arapfa, hanangiritse kandi ibikorwaremezo birimo ibiraro 33, imihanda 12 n’insengero zirindwi.
Mu gihe hakiri ubwoba ko umubare w’ibyangizwa n’ibiza ushobora kwiyongera kubera imvura ikomeje kugwa, Minisiteri y’Ubutegetsi bw’Igihugu ivuga ko yafashe ingamba zikarishye zo kwimura abantu mu manegeka, kandi ni biba ngombwa hakazakoreshwa imbaraga mu kubatuza ahantu hadashyira ubuzima bwabo mu kaga.


text:
Uko wagabanya amavuta aba ari muri Sosiso (socisson)
Sosiso ni ibiribwa bikunze gutegurwa mu mago y’abantu cyane cyane bakira abashyitsi bakazitegura nka snacks. Ziba rero zirimo amavuta menshi cyane bikaba byaba byiza kuyagabanya ndetse byongera uburyohe bwayo.
Ibikoresho
- Sosiso 4
- Ipanu
- Serviettes
Uko bikorwa
- Fata sosiso uzikureho akantu kameze nk agashashi kaba kazitwikiriye
- zikakatamo uduce duto tw’utuziga
- Zishyire ku ipanu yumutse uzishyire ku muriro uringaniye nta mavuta ushyizemo
- Garagura iminota 5 kugeza ubona amavuta azivuyemo yaretse ku ipanu,
- Zarure mu gasorori wabanje gushyiraho serviette Zireke zihore uzitegure ku dusahane duto.
Ushobora no kuzitegurana na fromage wakasemo uduce duto.
Astrida


text:
None kuwa gatatu tariki ya 1 Ugushyingo mu cyumba cy’inama cya FIAT giherereye mu karere ka Gicumbi, hateraniye inama hateraniye inama ihuriyemo inzego zitandukanye z’ubuyobozi bwite bwa Leta n’iz’umutekano zo mu Ntara y’Amajyaruguru, aho bari bagamije kungurana ibitekerezo by’uburyo bakumira ibicuruzwa byiganjemo ibiyobyabwenge byinjira mu Rwanda bivuye mu gihugu cya Uganda bitanyuza ku mupaka wemewe ngo bisore.
Iyi nama yarebaga uturere 2 tubiri kuri 5 tugize Intara y’Amajyaruguru ari two Burera na Gicumbi bityo ikaba yari yitabiriwe n’Anbanyamabanga Nshingwabikorwa b’utugari n’Imirenge by’utu turere. Iki kibazo cyakunze kugarukwaho kenshi muri utu turere aho hari umutwe utunda ibi biyobyabwenge ku buryo wageze aho ugasa n’uwigometse aho basenyeraga cyangwa bakica abantu cyangwa amatungo y’ababaga babatanzeho amakuru.
Guverneri w’Intara y’Amajayaruguru bwana Gatabazi Jean Marie Vianney yavuze ko iki kibazo kigomba kurangira kuko kidakomeye kurusha urugamba rwo kubohora igihugu asoza ashimangira ko kigiye gukemuka burundu ku bufatanye bw’i nzego zose uhereye mu z’ibanze n’abaturage aho bagomba gutanga amakuru ku gihe.
Umuyobozi Mukuru wa Polisi y’u Rwanda IGP Emmanuel Gasana yagize, ati: “Ibiyobyabwenge n’ibisindisha na magendu tubifata nk’icyorezo tugomba guhangana na cyo nk’abarwanya iterabwoba (terrorism).Uretse no kuba kubinywa ari bibi, magendu imunga igihugu, mumenye ko kwiyemeza kwa mbere bijyana no gukoresha ukuri no kutajenjeka.”
Yashoje agira ati: “mu rwego rwo gukumira ibiyobyabwenge na magendu tugiye gushyiraho ‘Mobile Force’ (Abapolisi bagenzura) igamije gufasha abari basanzwe babikumira. Turanashyiraho n’agashami k’ubugenzacyaha ka CID kagamije gushakisha amakuru kandi nihabaho ubufatanye nk’uko twabikoze ahandi, biraza gukemuka.”
Impamvu iki kibazo cyakomeje kuba ingorabahizi ni uko nta bushobozi buhagije buhari bwafasha mu guhangana na cyo mu kubikumira burimo amafaranga n’imodoka ihoraho yo guhita igera aho abo bacuruzi banyura igihe batanze amakuru ko babyambukije bityo Komisrei Mukuru w’Ikigo cy’Igihugu cy’Imisoro n’Amahoro Richard Tushabe akaba yavuze ko bagiye kureba uburyo haboneka imodoka 1 muri buri karere yo kwifashisha ndetse n’amafaranga yakwifashishwa mu gushaka amakuru.
MUTUMWA Vincent
Public Relations, Media and Communication Officer
Gicumbi District
Tel: +250 788487894
E-mail: mutumwa.vincent@gicumbi.gov.rw


text:
Mu birori byo kwizihiza umunsi mpuzamahanga w’abantu bafite ubumuga wahujwe n’uwo kurwanya SIDA ku rwego rw’Akarere byabereye mu murenge wa Rutare mu kagari ka Gatwaro aho Umuyobozi w’Akarere bwana Mudaheranwa Juvenal, ari hamwe na Madamu Umumararungu Didancienne Ushinzwe Imiyoborere Myiza mu Nama y’Igihugu y’abafite ubumuga mu Ntara y’Amajyaruguru, abayobozi banyuranye n’Uhagarariye Polisi bifatanije n’abantu bafite ubumuga, abanduye Virusi Itera SIDA ndetse n’abaturage b’uyu murenge.
Ibi birori byabimburiwe n’umukino wa sitball wahuje Ikipi y’abakobwa y’abafite ubumuga Gicumbi Stars n’abahungu nabo bafite ubumuga ukaza kurangira batsinze abahungu. Iyi kipi imaze gutwara ibikombe 15 mu gihe cy’imyaka 7 ni ukuvuga harimo ibya shampiyona y’igihugu 7 harimo 2 by’ Umurenge Kagame Cup ni ukuvuga 1 cyo ku rwego rw’Intara na kimwe cyo ku rwego rw’igihugu, harimo 5 bya shampiyona y’igihugu, n’icy’abahungu 1 cy’UKC cyo mu Ntara.
Yaba NGIRUMWAMI Boniface umwe mu bafite agakoko gatera SIDA, yaba MUTUYEYEZU Ernestine umwe mu bafite ubumuga bari muri koperative TWIYUBAKE bavuze ko bashimira igihugu cyabo kibitayeho mu kuborohereza kubona imiti ndetse no kubahuriza mu mashyirahamwe ubu bakaba biteza imbere nk’abandi bose badafite agakoko gatera SIDA ndetse n’ubumuga. Bashimye cyane ko amazina mabi ndetse n’ihezwa kuri bamwe bitakirangwa kuri bo ubu bafatwa nk’abandi kandi no muri gahunda zinyuranye bazigiramo uruhare.
Umuyobozi w’Akarere mu ijambo rye yababwiye ko kuza i Rutare atari impanuka ahubwo ari ukubera intambwe bamaze gutera aho Koperative Twiyubake y’abafite ubumuga igeze kure kandi ibikorwa byayo byivugira. Ikindi yabasabye ni ugushimira Leta y’Ubumwe bw’abanyarwanda ku isonga Intore Izirusha Intambwe Nyakubahwa Paul Kagame Perezida wa Repubulika y’u Rwanda winjije u Rwanda mu ruhando mpuzamahanga igaha agaciro abafite ubumuga. Yakomeje asaba ibigo binyuranye kujya baha isoko bitishe amategeko ariho guha amahirwe aba bafite ubumuga nabo bagatsindira isoko ry’ibyo bakora naho ibirebana n’isoko ry’ubuki yavuze ko igihe cyose bwabonetse bazafatanya kugira ngo batazajya bagenda.
Ku bijyanye na Virusi itera SIDA yashimiye abagize ubutwari bwo kujya kwipimisha ku bushake ubu basanga baranduye ntibacike intege ubu akaba ari bo bari gutanga ubuhamya bugaragaza icyizere bafite cyo kubaho mu gihe kirambye kandi anabashimira uruhare rugaragara mu iterambere ry’igihugu nabo bafitemo uruhare rugaragara ndetse kurusha abavuga ko batanduye ako gakoko. Yashoje asaba buri wese kugira uruhare mu guca ingeso mbi zo guhohotera abana b’abakobwa b’abanyeshuri ndetse n’abatiga babatera inda zitateganijwe. Baba abantu bafite ubumuga baba abafite Virusi itera SIDA, Umuyobozi w’Akarere yabijeje ubufatanye muri byose aho bishoboka.
MUTUMWA Vincent
PRMCO / Gicumbi District
Tel: 0788487894
E-mail: mutumwa.vincent@gmail.com


text:
Ni icyemezo cyafashwe kuri uyu wa kabiri tariki 28 Ugushyingo 2017.
Ababuranyi bombi bari bitabiriye isomwa ry’urubanza rw’ubutane bwasabwe na Gahima Gabriel ashaka gutandukana n’umugore we Aline Gahongayire, uzwi mu ndirimbo zihimbaza Imana.
Urukiko rw’ibanze rwavuze ko Gahima na Gahongayire bari bamaze amezi 12 batabana nk’umugabo n’umugore bagomba guhabwa ubutane.
Bombi bari barasezeranye ivangamutungo rusange ariko kubera ko nta mwana n’umutungo bombi bari bafitanye buri wese yemerewe kujya ukwe n’undi kwe.
Nyuma y’isomwa ry’urubanza rwamaze iminota itagera kuri itanu, bombi bagaragaje ko bishimiye icyo cyemezo baramwenyura ndetse bagishyiraho umukono wemeza ko umwe atanye n’undi burundu.
Kigali Today yifuje kuvugana na bo, buri wese yanga kugira icyo atangaza avuga ko ari ibintu birebana n’ubuzima bwabo bwite.
Gahima Gabriel na Gahongayire Aline basezeranye kubana ku itariki ya 20 Ukuboza 2013.
Mu iburana ry’urubanza rwabo rwa gatanya, Gahongayire Aline yagaragaje ko yifuza gutana n’umugabo we anagaragaza ko afite inyota yo kuzongera gushakana undi mugabo kuko ngo abona akiri muto. Gusa ariko Gahima ntiyerure neza ko azongera agashaka.
Ingingo ya 237 y’igitabo cya mbere cy’urwunge rw’amategeko mbonezamubano mu gace kayo ka kabiri ivuga ko buri wese mu bashyingiranywe ashobora gusaba gutana burundu.
Yabisaba kubera igihano k’icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi 12 nibura, no kumara nibura imyaka itatu batabana ku bushake bwabo.
Ibitekerezo ( 7 )
buri wese yibuke ko aba igishubaziko iwabo agategereza Yesu kuko baba barasezeranye kubana akaramata cg bagatandukanywa n’urupfu
baracyari bato ubwo Imana haricyo yabateguriye nkuko byavuzwe aho hejuru batandukanye neza muburyo bwa sivilizasiyo (amajambere )
Abo bavandimwe bahaciye gitwari! Nonese nyine ko kubana byari byarabananiye!ni byiza ko babohoranye.
Kandi ndumva babera ikitegererezo n’abandi benshi! nta mpamvu yo guhatiriza igihe abashakanye babona nta kigenda
None nshuti zanjye bibirila iratubwira ngo kubana kwabo kwiza barahugurana ngo bekugwa mumoshya babone amahoro bavandi sinyeka ko ibyo mukoze mutabutekerejeho gusa murebe neza mutazicuza
URUKEREREEZA,OYE,AMAHANGA,NAREBE,UMUCYO,WABANYARWANDAPEEEE
BATANDUNDUKANYENEZAPE,NKIFURA
Rwigere Satani Arusenye Sha!Ngo Barakijijwe?Imana Ibeze Rwose Bagaruke Kurufatiro.